『金匱要略』『金匱要略』元・鄧珍本
底本には、燎原書店影印本（1988 年）を使用した。
『金匱要略』：元・鄧珍本

新編金匱要略方論
尚書司封郎中充秘閣校理臣
晉
漢

林億等詮次
王叔和集
張仲景述

◆臟腑經絡先後病脉證第一．
問曰．上工治未病．何也．
師曰．夫治未病者．見肝之病．知肝傳脾．當先實脾．四季脾王不受邪．即勿補之．中工不曉相傳．
見肝之病．不解實脾．惟治肝也．夫肝之病．補用酸．助用焦苦．益用甘味之藥調之．酸入肝．焦
苦入心．甘入脾．脾能傷腎．腎氣微弱．則水不行．水不行．則心火氣盛．則傷肺．肺被傷．則金
氣不行．金氣不行．則肝氣盛．則肝自愈．此治肝補脾之要妙也．
肝虚則用此法．實則不在用之．經曰．虚虚實實．補不足損有餘．是其義也．餘藏準此．
夫人禀五常．因風氣而生長．風氣雖能生萬物．亦能害萬物．
如水能浮舟．亦能覆舟．若五臟元眞通暢．人即安和．客氣邪風．中人多死．千般疢難．不越三條．
一者．經絡受邪入臟腑．爲内所因也．二者．四肢九竅．血脉相傳．壅塞不通．爲外皮膚所中也．
三者．房室金刃蟲獸所傷．以此詳之．病由都盡．若人能養愼．不令邪風干忤經絡．適中經絡．未流傳腑臟．即醫治之．
四肢才覺重滯．即導引吐納．鍼灸膏摩．勿令九竅閉塞．更能無犯王法．禽獸災傷．房室勿令竭乏．
服食節其冷熱．苦酸辛甘．不遺形體有衰※．病則無由入其腠理．腠者．是三焦通會元眞之處．爲
血氣所注．理者．是皮膚臟腑之文理也．
問曰．病人有氣色見於面部．願聞其説．
師曰．鼻頭色青．腹中痛．
苦冷者死．鼻頭色微黒者．有水氣．色黄者．胸上有寒．色白者．亡血也．設微赤非時者死．其目
正圓者痓．不治．
又色青爲痛．色黒爲勞．色赤爲風．色黄者便難．色鮮明者有留飮．

師曰．病人語聲寂然．喜驚呼者．骨節間病．語聲喑喑然不徹者．心膈間病．語聲啾啾然細而長者．
頭中病．
師曰．息搖肩者．心中堅．息引胸中上氣者欬．息張口短氣者．肺痿唾沫．
師曰．吸而微數．其病在中焦．實也．當下之．即愈．虚者不治．在上焦者．其吸促．在下焦者．
其吸遠．此皆難治．呼吸動搖振振者．不治．
師曰．寸口脉動者．因其王時而動．假令肝王色青．四時各隨其色．肝色青而反色白．非其時色脉．
皆當病．
問曰．有未至而至．有至而不至．有至而不去．有至而太過．何謂也．
師曰．冬至之後．甲子夜半少陽起．少陽之時※．陽始生．天得温和．以未得甲子．天因温和．此爲未至而至也．以得甲子．
而天未温和．此爲至而不至也※．以得甲子而天大寒不解．此爲至而不去也．以得甲子．而天温如
盛夏五六月時．此爲至而太過也．
師曰．病人脉浮者在前．其病在表．浮者在後．其病在裏．腰痛背強．不能行．必短氣而極也．
問曰．經云．厥陽獨行．何謂也．
師曰．此爲有陽無陰．故稱厥陽．
問曰．寸脉沈大而滑．沈則爲實．滑則爲氣．實氣相搏．血氣入臟即死．入腑即愈．此爲卒厥．何謂也．
師曰．脣口青．身冷．爲入臟即死．如身和汗自出．爲入腑則愈．
問曰．脉脱入臟即死．入腑即愈．何謂也．
師曰．非爲一病．百病皆然．譬如浸淫瘡．從口起流向四肢者．可治．從四肢流來入口者．不可治．
病在外者可治．入裏者即死．
問曰．陽病十八．何謂也．
師曰．頭痛．項．腰．脊．臂．脚掣痛．
陰病十八．何謂也．
師曰．欬上氣喘噦．咽．腸鳴．脹滿心痛拘急．五臟病各有十八．合爲九十病．人又有六微．微有十八病．合爲一百八病．五勞七傷六極．婦人三十六病．不在其中．清邪居上．濁邪居下．大邪中
表．小邪中裏．薬飪之邪．從口入者．宿食也．五邪中人．各有法度．風中於前．寒中於暮．濕傷
於下．霧傷於上．風令脉浮．寒令脉急．霧傷皮腠．濕流關節．食傷脾胃．極寒傷經．極熱傷絡．
問曰．病有急當救裏救表者．何謂也．
師曰．病醫下之．續得下利．清穀不止身體疼痛者．急當救裏．後身體疼痛．清便自調者．急當救表也．

夫病痼疾．加以卒病．當先治其卒病．後乃治其痼疾也．
師曰．五藏病各有得者愈．五藏病各有所惡．各隨其所不喜者爲病．病者素不應食．而反暴思之．
必發熱也．
夫諸病在藏．欲攻之．當隨其所得而攻之．如渇者．與猪苓湯．餘皆倣此．

◆痓濕暍病脉證第二．
太陽病．發熱無汗．反惡寒者．名曰剛痓．太陽病．發熱汗出．而不惡寒．名曰柔痓．
太陽病．發熱．脉沈而細者．名曰痓．爲難治．
太陽病．發汗太多．因致痓．
夫風病下之則痓．復發汗必拘急．
瘡家雖身疼痛．不可發汗．汗出則痓．
病者．身熱足寒．頸項強急．惡寒．時頭熱．面赤目赤．獨頭動搖．卒口噤．背反張者．痓病也．
若發其汗者．寒濕相得．其表益虚．即惡寒甚．發其汗已．其脉如蛇．
暴腹脹大者．爲欲解．脉如故．反伏弦者痓．

夫痓脉．按之緊如弦．直上下行．
痓病．有灸瘡難治．
脉經云．痓家其脉伏堅．直上下．
太陽病．其證備．身體強几几然．脉反沈遲．此爲痓．括蔞桂枝湯主之．
●括蔞桂枝湯方．
括蔞根二兩．桂枝三兩．芍藥三兩．甘草二兩．生薑三兩．大棗十二枚．右六味．以水九升．煮取
三升．分温三服．取微汗．汗不出．食頃啜熱粥發之．
太陽病．無汗而小便反少．氣上衝胸．口噤不得語．欲作剛痓．葛根湯主之．
●葛根湯方．

葛根四兩．麻黄三兩．去節．桂枝二兩※．去皮．芍藥二兩．甘草二兩．炙．生薑三兩．大棗十二枚．右七味．寐咀．以水一斗※．先煮麻黄葛根．減二升．去沫．内諸藥．煮取三升．去滓．温服
一升．覆取微似汗．不須啜粥．餘如桂枝湯法．將息及禁忌．
痓爲病．胸滿口噤．臥不著席．脚攣急．必齘齒．可與大承氣湯．
●大承氣湯方．
大黄四兩．酒洗．厚朴半斤．炙．去皮．枳實五枚．炙．芒消三合．右四味．以水一斗．先煮二物．
取五升．去滓．内大黄．煮取二升．去滓．内芒消．更上火．微一二沸．分温再服．得下止服．
太陽病．關節疼痛而煩．脉沈而細者．此名濕痺．濕痺之候．小便不利．大便反快．但當利其小便．
濕家之爲病．一身盡疼．發熱．身色如熏黄也．
濕家．其人但頭汗出．背強．欲得被覆向火．若下之早則噦．或胸滿．小便不利．舌上如胎者．以丹田有熱．胸上有寒．渇欲得飮．而不能飮．則口燥煩也．
濕家下之．額上汗出．微喘．小便利者死．若下利不止者亦死．
風濕相搏．一身盡疼痛．法當汗出而解．値天陰兩不止．醫云．此可發汗．汗之病不愈者．何也．
蓋發其汗．汗大出者．但風氣去．濕氣在．是故不愈也．若治風濕者．發其汗．但微微似欲出汗者．
風濕倶去也．
濕家病．身疼發熱．面黄而喘．頭痛鼻塞而煩．其脉大．自能飮食．腹中和無病．病在頭中寒濕．
故鼻塞．内藥鼻中則愈．
濕家身煩疼．可與麻黄加朮湯．發其汗爲宜．愼不可以火攻之．
●麻黄加朮湯方．
麻黄三兩．去節．桂枝二兩．去皮．甘草一兩．炙．
杏仁七十箇．去皮尖．白朮四兩．
右五味．以水九升．先煮麻黄．減二升．去上沫．内諸藥．煮取二升半．去滓．温服八合．覆取微似汗．
病者一身盡疼．發熱．日晡所劇者．名風濕．此病傷於汗出當風．或久傷取冷所致也．可與麻黄杏
仁薏苡甘草湯．
●麻黄杏仁薏苡甘草湯方．
麻黄去節．半兩．湯泡．甘草一兩．炙．薏苡仁半兩．
杏仁十箇．去皮尖．炒．
右剉麻豆大．毎服四錢匕．水盞半．煮八分．去滓．温服．有微汗避風．
風濕脉浮．身重．汗出惡風者．防已黄耆湯主之．
●防已黄耆湯方．
防已一兩．甘草半兩．炒．白朮七錢半．黄耆一兩一分．去蘆．

右剉麻豆大．毎抄五錢匕．生薑四片．大棗一枚．水盞半．
煎八分．去滓．温服．良久再服．喘者．加麻黄半兩．胃中不和者．加芍藥三分．氣上衝者．加桂枝三分．下有陳寒者．加細辛三分．服後當如蟲行皮中．從腰下如冰．後坐被上．又以一被繞腰以下．温令微汗差．
傷寒八九日．風濕相搏．身體疼煩．不能自轉側．不嘔不渇．脉浮虚而濇者．桂枝附子湯主之．
若大便堅．小便自利者．去桂加白朮湯主之．
●桂枝附子湯方．
桂枝四兩．去皮．生薑三兩．切．附子三枚．炮．去皮．破八片．
甘草二兩．炙．大棗十二枚．擘．
右五味．以水六升．煮取二升．去滓．分温三服．
●白朮附子湯方．
白朮二兩．附子一枚半．炮．去皮．甘草一兩．炙．
生薑一兩半．切．大棗六枚．
右五味．以水三升．煮取一升．去滓．分温三服．一服覺身痺．半日許再服．三服都盡．其人如冒
状．勿怪．即是朮附並走皮中．逐水氣．未得除故耳．
風濕相搏．骨節疼煩．掣痛不得屈伸．近之則痛劇．汗出短氣．小便不利．惡風不欲去衣．或身微腫者．甘草附子湯主之．
●甘草附子湯方．
甘草二兩．炙．附子二枚．炮．去皮．白朮二兩．桂枝四兩．去皮．
右四味．以水六升．煮取三升．去滓．温服一升．日三服．初服得微汗則解．能食汗出復煩者．服五合．恐一升多者．
服六七合爲妙．
太陽中暍．發熱惡寒．身重而疼痛．其脉弦細芤遲．小便已洒洒然毛聳．手足逆冷．小有勞．身即熱．口前開板齒燥．若發其汗．則其惡寒甚．加温鍼則發熱甚．數下之則淋甚．
太陽中熱者．暍是也．汗出惡寒．身熱而渇．白虎加人參湯主之．
●白虎人參湯方．
知母六兩．石膏一斤．碎．甘草二兩．
粳米六合．人參三兩．
右五味．以水一斗．煮米熟．湯成去滓．温服一升．日三服．
太陽中暍．身熱疼重．而脉微弱．此以夏月傷冷水．水行皮中所致也．一物瓜蔕湯主之※．
●一物瓜蔕湯方※．
瓜蔕二十箇※．
右剉．以水一升．煮取五合．去滓．頓服．

◆百合狐惑陰陽毒病脉證并治第三※．
論曰．百合病者．百脉一宗．悉致其病也．意欲食．復不能食．常黙黙．欲臥不能臥．欲行不能行．
欲飮食或有美時．或有不用聞食臭時．如寒無寒．如熱無熱．口苦．小便赤．諸藥不能治．得藥則
劇吐利．如有神靈者．身形如和．其脉微數．毎溺時頭痛者．六十日乃愈．若溺時頭不痛淅然者．
四十日愈．若溺快然．但頭眩者．二十日愈．其證或未病而預見．或病四五日而出．或病二十日．
或一月微見者．各隨證治之．
百合病．發汗後者．百合知母湯主之．
●百合知母湯方．
百合七枚．擘．知母三兩．切．
右先以水洗百合．漬一宿．當白沫出．去其水．更以泉水二升．煎取一升．去滓．別以泉水二升．
煎知母．取一升．去滓．後合和．煎取一升五合．分温再服．
百合病．下之後者．滑石代赭湯主之．
●滑石代赭湯．
百合七枚．擘．滑石三兩．碎．綿裹．
代赭石如彈丸大．一枚．碎．綿裹．
右先以水洗百合．漬一宿．當白沫出．去其水．更以泉水二升．煎取一升．去滓．別以泉水二升．
煎滑石代赭．取一升．去滓．後合和．重煎取一升五合．分温服．
百合病．吐之後者．用後方主之．
●百合雞子湯方．
百合七枚．擘．雞子黄一枚．
右先以水洗百合．漬一宿．當白沫出．去其水．更以泉水二升．煎取一升．去滓．内雞子黄攪匀煎五分．温服．
百合病．不經吐下發汗．病形如初者．百合地黄湯主之．
●百合地黄湯方．
百合七枚．擘．生地黄汁一升．
右以水洗百合．漬一宿．當白沫出．去其水．更以泉水二升．煎取一升．去滓．内地黄汁．煎取一升五合．分温再服．
中病勿更服．大便常如漆．
百合病．一月不解．變成渇者．百合洗方主之．
●百合洗方．
右以百合一升．以水一斗．漬之一宿．以洗身．洗已食煮餅．勿以鹽敱也．
百合病．渇不差者．括蔞牡蠣散主之．
●括蔞牡蠣散方．
括蔞根．牡蠣熬．等分．
右爲細末．飮服方寸匕．日三服．

百合病．變發熱者．百合滑石散主之．
●百合滑石散方．
百合一兩．炙．滑石三兩．
右爲散．飮服方寸匕．日三服．當微利者止服．熱則除．
百合病．見於陰者．以陽法救之．見於陽者．以陰法救之．見陽攻陰．復發其汗．此爲逆．見陰攻
陽．乃復下之．此亦爲逆．
狐惑之爲病．状如傷寒．黙黙欲眠．目不得閉．臥起不安．蝕於喉爲惑．蝕於陰爲狐．不欲飮食．
惡聞食臭．其面目乍赤乍黒乍白．
蝕於上部則聲喝．甘草瀉心湯主之．
●甘草瀉心湯方．
甘草四兩．黄芩．人參．乾薑各三兩．
黄連一兩．大棗十二枚．半夏半升．
右七味．水一斗．煮取六升．去滓再煎．温服一升．日三服．
蝕於下部則咽乾．苦參湯洗之．
●苦參湯方※．
蝕於肛者．雄黄熏之．
●雄黄熏方※．
雄黄．
右一味爲末．筒瓦二枚合之燒．向肛熏之．
病者脉數．無熱微煩．黙黙但欲臥．汗出．初得之三四日．目赤如鳩眼．七八日．目四眥黒．若能
食者．膿已成也．赤小豆當歸散主之．
●赤小豆當歸散方．
赤小豆三升．浸令芽出曝乾．當歸．
右二味．杵爲散．漿水服方寸匕．日三服．
陽毒之爲病．面赤斑斑如錦文．咽喉痛．唾膿血．五日可治．七日不可治．升麻鱉甲湯主之．
陰毒之爲病．面目青．身痛如被杖．咽喉痛．五日可治．七日不可治．升麻鱉甲湯去雄黄蜀椒主之．
●升麻鱉甲湯方．
升麻二兩．當歸一兩．蜀椒炒．去汗．一兩．
甘草二兩．鱉甲手指大．一片．炙．雄黄半兩．研．
右六味．以水四升．煮取一升．頓服之．老小再服取汗．

◆瘧病脉證并治第四．
師曰．瘧脉自弦．弦數者多熱．弦遲者多寒．弦小緊者下之差．弦遲者可温之．弦緊者可發汗鍼灸也．浮大者可吐之．弦數者風發也．以飮食消息止之．
病瘧以月一日發．當以十五日愈．設不差．當月盡解．如其不差．當云何※．
師曰．此結爲癥瘕．名曰瘧母．急治之．宜鱉甲煎丸．
●鱉甲煎丸方．
鱉甲十二分．炙．烏扇三分．燒．黄芩三分．柴胡六分．
鼠婦三分．熬．乾薑三分．大黄三分．芍藥五分．
桂枝三分．葶藶一分．熬．石韋三分．去毛．厚朴三分．
牡丹五分．去心．瞿麥二分．紫葳三分．半夏一分．
人參一分．蟅蟲五分．熬．阿膠三分．炙．蜂窠四分．炙．
赤消十二分．蜣蜋六分．熬．桃仁二分．
右二十三味．爲末．取鍛竈下灰一斗．清酒一斛五斗．浸灰．候酒盡一半．著鱉甲於中．煮令泛爛
如膠漆．絞取汁．
内諸藥．煎爲丸．如梧子大．空心服七丸．日三服．
師曰．陰氣孤絶．陽氣獨發．則熱而少氣煩寃．手足熱而欲嘔．名曰癉瘧．若但熱不寒者．邪氣内藏於心．外舍分肉之間．令人消鑠脱肉．
温瘧者．其脉如平．身無寒．但熱．骨節疼煩．時嘔．白虎加桂枝湯主之．
●白虎加桂枝湯方．
知母六兩．甘草二兩．炙．石膏一斤．
粳米二合．桂枝去皮※．三兩．
右剉．毎五錢．水一盞半．煎至八分．去滓．温服．汗出愈．
瘧多寒者．名曰牡瘧．蜀漆散主之．
●蜀漆散方．
蜀漆洗※．去腥．雲母燒二日夜．龍骨等分．
右三味．杵爲散．未發前．以漿水服半錢．温瘧．加蜀漆半分．臨發時．服一錢匕．
附．▲外臺祕要方．
●牡蠣湯．治牡瘧．
牡蠣四兩．熬．麻黄去節．四兩．甘草二兩．蜀漆三兩．
右四味．以水八升．先煮蜀漆麻黄．去上沫．得六升．内諸藥．煮取二升．温服一升．若吐則勿更服．
●柴胡去半夏加括蔞湯．治瘧病發渇者．亦治勞瘧．
柴胡八兩．人參．黄芩．甘草各三兩．
括蔞根四兩．生薑二兩．大棗十二枚．

右七味．以水一斗二升．煮取六升．去滓．再煎取三升．温服一升．日二服．
●柴胡桂薑湯．治瘧寒多．微有熱．或但寒不熱．
柴胡半斤．桂枝三兩．去皮．乾薑二兩．括蔞根四兩．
黄芩三兩．牡蠣三兩．熬．甘草二兩．炙．
右七味．以水一斗二升．煮取六升．去滓．再煎取三升．温服一升．日三服．初服微煩．復服汗出便愈．

◆中風歴節病脉證并治第五．
夫風之爲病．當半身不遂．或但臂不遂者．此爲痺．脉微而數．中風使然．
寸口脉浮而緊．緊則爲寒．浮則爲虚．寒虚相搏．邪在皮膚．浮者血虚．絡脉空虚．賊邪不瀉．或左或右．邪氣反緩．正氣即急．正氣引邪．喎僻不遂．邪在於絡．肌膚不仁．邪在於經．即重不勝．
邪入於府．即不識人．邪入於藏．舌即難言．口吐涎．
●侯氏黒散．治大風四肢煩重．心中惡寒不足者．
菊花四十分．白朮十分．細辛三分．茯苓三分．
牡蠣三分．桔梗八分．防風十分．人參三分．
礬石三分．黄芩五分．當歸三分．乾薑三分．
芎藭三分．桂枝三分．
右十四味．杵爲散．酒服方寸匕．日一服．初服二十日．温酒調服．禁一切魚肉大蒜．常宜冷食．
六十日止．即藥積在腹中不下也．熱食即下矣．冷食自能助藥力．
寸口脉遲而緩．遲則爲寒．緩則爲虚．榮緩則爲亡血．衞緩則爲中風．邪氣中經．則身痒而癮疹．
心氣不足．邪氣入中．則胸滿而短氣．
●風引湯．除熱癱痛．
大黄．乾薑．龍骨各四兩．桂枝三兩．
甘草．牡蠣各二兩．寒水石．滑石．
赤石脂．白石脂．紫石英．石膏各六兩．
右十二味．杵麤篩．以韋嚢盛之．取三指撮．井花水三升．
煮三沸．温服一升．
●防已地黄湯．治病如狂状．妄行獨語不休．無寒熱．其脉浮．
防已一分．桂枝三分．防風三分．甘草二分．
右四味．以酒一盃浸之一宿．絞取汁．生地黄二斤．寐咀．
蒸之如斗米飯久．以銅器盛其汁．更絞地黄汁．和分再服．

●頭風摩散方．
大附子一枚．炮．鹽等分．
右二味爲散．沐了．以方寸匕．已摩疢上．令藥力行．
寸口脉沈而弱．沈即主骨．弱即主筋．沈即爲腎．弱即爲肝．汗出入水中．如水傷心．歴節黄汗出．
故曰歴節．
趺趺陽脉浮而滑．滑則穀氣實．浮則汗自出．
少陰脉浮而弱．弱則血不足．浮則爲風．風血相搏．即疼痛如掣．
盛人脉濇小．短氣自汗出．歴節疼不可屈伸．此皆飮酒汗出．當風所致．
諸肢節疼痛．身體魁羸．脚腫如脱．頭眩．短氣．温温欲吐．桂枝芍藥知母湯主之．
●桂枝芍藥知母湯方．
桂枝四兩．芍藥三兩．甘草二兩．麻黄二兩．
生薑五兩．白朮五兩．知母四兩．防風四兩．
附子二兩．炮．
右九味．以水七升．煮取二升．温服七合．日三服．
味酸則傷筋．筋傷則緩．名曰泄．鹹則傷骨．骨傷則痿．名曰枯．枯泄相搏．名曰斷泄．榮氣不通．
衞不獨行．榮衞倶微．三焦無所御．
四屬斷絶．身體羸痩．獨足腫大．黄汗出．脛冷．假令發熱．便爲歴節也．
病歴節不可屈伸．疼痛．烏頭湯主之．
●烏頭湯方．治脚氣疼痛．不可屈伸．
麻黄．芍藥．黄耆各三兩．
甘草炙．川烏五枚．寐咀．以蜜二升．煎取一升．即出烏頭．
右五味．寐咀四味．以水三升．煮取一升．去滓．内蜜煎中．
更煎之．服七合．不知盡服之．
●礬石湯．治脚氣衝心．
礬石二兩．
右一味．以漿水一斗五升．煎三五沸．浸脚良．
附方※．
▲古今録驗．●續命湯．治中風痱．身體不能自收．口不能言．冒昧不知痛處．或拘急不得轉側．
麻黄．桂枝．當歸．人參．
石膏．乾薑．甘草各三兩．芎藭．
杏仁四十枚．
右九味．以水一斗．煮取四升．温服一升．當小汗．薄覆脊．
憑几坐．汗出則愈．不汗更服．無所禁．勿當風．并治但伏不得臥．欬逆上氣．面目浮腫．

▲千金．●三黄湯．治中風手足拘急．百節疼痛．煩熱心亂．惡寒．經日不欲飮食．
麻黄五分．獨活四分．細辛二分．
黄耆二分．黄芩三分．
右五味．以水六升．煮取二升．分温三服．一服小汗．二服大汗．心熱．加大黄二分．腹滿．加枳
實一枚．氣逆．加人參三分．悸．加牡蠣三分．渇．加括蔞根三分．先有寒．加附子一枚．
▲近效方．●朮附湯．治風虚頭重．眩．苦極．不知食味．暖肌．補中．益精氣．
白朮二兩．附子一枚半．炮．去皮．甘草一兩．炙．
右三味．剉．毎五錢匕．薑五片．棗一枚．水盞半．煎七分．去滓．温服．
▲崔氏．●八味丸．治脚氣上入．少腹不仁．
乾地黄八兩．山茱萸．薯蕷各四兩．澤瀉．
茯苓．牡丹皮各三兩．桂枝．附子炮．各一兩．
右八味．末之．煉蜜和丸梧子大．酒下十五丸．日再服．
▲千金方．●越婢加朮湯．治肉極．熱則身體津脱．腠理開．汗大泄．厲風氣．下焦脚弱．
麻黄六兩．石膏半斤．生薑三兩．
甘草二兩．白朮四兩．大棗十五枚．
右六味．以水六升．先煮麻黄．去上沫．内諸藥．煮取三升．
分温三服．惡風．加附子一枚．炮．

◆血痺虚勞病脉證并治第六．
問曰．血痺病．從何得之．
師曰．夫尊榮人．骨弱．肌膚盛重．困疲勞汗出．臥不時．動搖加被微風．遂得之．但以脉自微濇．
在寸口關上小緊．宜鍼引陽氣．令脉和．緊去則愈．
血痺．陰陽倶微．寸口關上微．尺中小緊．外證身體不仁．如風痺状．黄耆桂枝五物湯主之．
●黄耆桂枝五物湯方．
黄耆三兩．芍藥三兩．桂枝三兩．
生薑六兩．大棗十二枚．
右五味．以水六升．煮取二升．温服七合．日三服．
夫男子平人脉大爲勞．極虚亦爲勞．
男子面色薄者．主渇及亡血．卒喘悸脉浮者．裏虚也．
男子脉虚沈弦．無寒熱．短氣裏急．小便不利．面色白．時目瞑．兼衄．少腹滿．此爲勞使之然．

勞之爲病．其脉浮大．手足煩．春夏劇．秋冬瘥．陰寒精自出．酸削不能行．
男子脉浮弱而濇．爲無子．精氣清冷．
夫失精家．少腹弦急．陰頭寒．目眩．髮落．脉極虚芤遲．爲清穀亡血失精．
脉得諸芤動微緊．男子失精．女子夢交．桂枝龍骨牡蠣湯主之．
●桂枝加龍骨牡蠣湯方．
桂枝．芍藥．生薑各三兩．甘草二兩．
大棗十二枚．龍骨．牡蠣各三兩．
右七味．以水七升．煮取三升．分温三服．
●天雄散方．
天雄三兩．炮．白朮八兩．桂枝六兩．龍骨三兩．
右四味．杵爲散．酒服半錢匕．日三服．不知稍増之．
男子平人．脉虚弱細微者．善盗汗也．
人年五六十其病脉大者．痺侠背行．苦腸鳴馬刀侠癭者．皆爲勞得之．
脉沈小遲名脱氣．其人疾行則喘喝．手足逆寒．腹滿甚則溏泄．食不消化也．
脉弦而大．弦則爲減．大則爲芤．減則爲寒．芤則爲虚．虚寒相搏．此名爲革．婦人則半産漏下．
男子則亡血失精．
虚勞裏急．悸．衄．腹中痛．夢失精．四肢痠疼．手足煩熱．咽乾口燥．小建中湯主之．
●小建中湯方．
桂枝三兩．去皮．甘草三兩．炙．大棗十二枚．
芍藥六兩．生薑二兩．膠飴一升．
右六味．以水七升．煮取三升．去滓．内膠飴．更上微火消解．温服一升．日三服．
虚勞裏急．諸不足．黄耆建中湯主之．
虚勞腰痛．少腹拘急．小便不利者．八味腎氣丸主之．
虚勞諸不足．風氣百疾．薯蕷丸主之．
●薯蕷丸方．
薯蕷三十分．當歸．桂枝．麯．
乾地黄．豆黄卷各十分．甘草二十八分．人參七分．
芎藭．芍藥．白朮．麥門冬．
杏仁各六分．柴胡．桔梗．茯苓各五分．

阿膠七分．乾薑三分．白歛二分．防風六分．
大棗百枚．爲膏．
右二十一味．末之．煉蜜和丸如彈子大．空腹酒服一丸．
一百丸爲劑．
虚勞．虚煩不得眠．酸棗湯主之．
●酸棗湯方．
酸棗仁二升．甘草一兩．知母二兩．
茯苓二兩．芎藭二兩．深師．有生薑二兩．
右五味．以水八升．煮酸棗仁．得六升．内諸藥．煮取三升．
分温三服．
五勞虚極．羸痩腹滿．不能飮食．食傷．憂傷．飮傷．房室傷．飢傷．勞傷．經絡榮衞氣傷．内有乾血．肌膚甲錯．兩目黯黒．緩中補虚．大黄蟅蟲丸主之．
●大黄蟅蟲丸方．
大黄十分蒸．黄芩二兩．甘草三兩．桃仁一升．
杏仁一升．芍藥四兩．乾地黄十兩．乾漆一兩．
蝱蟲一升．水蛭百枚．蠐螬一升．蟅蟲半升．
右十二味．末之．煉蜜和丸小豆大．酒飮服五丸．日三服．
附．▲千金翼．●炙甘草湯．治虚勞不足．
汗出而悶．脉結．
悸．行動如常．不出百日危．急者十一日死．
甘草四兩．炙．桂枝．生薑各三兩．麥門冬半升．
麻仁半升．人參．阿膠各二兩．大棗三十枚．
生地黄一斤．
右九味．以酒七升．水八升．先煮八味．取三升．去滓．内膠消盡．温服一升．日三服．
▲肘後．●獺肝散．治冷勞．又主鬼疰一門相染．
獺肝一具．炙乾末之．水服方寸匕．日三服．

◆肺痿肺癰欬嗽上氣病脉證治第七．
問曰．熱在上焦者．因欬爲肺痿．肺痿之病．何從得之．
師曰．或從汗出．或從嘔吐．或從消渇小便利數．或從便難．又被快藥下利．重亡津液．故得之．
曰．寸口脉數．其人欬．口中反有濁唾涎沫者何．
師曰．爲肺痿之病．若口中辟辟燥．欬即胸中隱隱痛．脉反滑數．此爲肺癰．欬唾膿血．脉數虚者．
爲肺痿．數實者．爲肺癰．

問曰．病欬逆．脉之．何以知此爲肺癰．當有膿血．吐之則死．其脉何類．
師曰．寸口脉微而數．微則爲風．數則爲熱．微則汗出．數則惡寒．風中於衞．呼氣不入．熱過於榮．吸而不出．風傷皮毛．熱傷血肺．風舍於肺※．其人則欬．口乾喘滿．咽燥不渇．時唾濁沫．
時時振寒．熱之所過．血爲之凝滯．畜結癰膿．吐如米粥．始萌可捄．膿成則死．
上氣面浮腫．肩息．其脉浮大．不治．又加利尤甚．
上氣喘而躁者．屬肺脹．欲作風水．發汗則愈．
肺痿吐涎沫而不欬者．其人不渇．必遺尿．小便數．所以然者．以上虚不能制下故也．此爲肺中冷．
必眩．多涎唾．甘草乾薑湯以温之．若服湯已渇者．屬消渇．
●甘草乾薑湯方．
甘草四兩．炙．乾薑二兩．炮．
右寐咀．以水三升．煮取一升五合．去滓．分温再服．
欬而上氣．喉中水雞聲．射干麻黄湯主之．
●射干麻黄湯方．
射干十三枚．一法．三兩．麻黄四兩．生薑四兩．細辛．
紫苑．款冬花各三兩．五味子半升．大棗七枚．
半夏大者洗．八枚．一法．半升．
右九味．以水一斗二升．先煮麻黄兩沸．去上沫．内諾藥．
煮取三升．分温三服．
欬逆上氣．時時唾濁．但坐不得眠．皂莢丸主之．
●皂莢丸方．
皂莢八兩．刮去皮．用酥炙．
右一味．末之．蜜丸梧子大．以棗膏和湯．服三丸．日三．夜一服．
欬而脉浮者．厚朴麻黄湯主之．
●厚朴麻黄湯方．
厚朴五兩．麻黄四兩．石膏如雞子大．
杏仁半升．半夏半升．乾薑二兩．
細辛二兩．小麥一升．五味子半升．
右九味．以水一斗二升．先煮小麥熟．去滓．内諸藥．煮取三升．温服一升．日三服．
脉沈者．澤漆湯主之．
●澤漆湯方．
半夏半升．紫參五兩．一作紫苑．澤漆三斤．以東流水五斗．
煮取一斗五升．
生薑五兩．白前五兩．甘草．
黄芩．人參．桂枝各三兩．
右九味．寐咀．内澤漆汁中．煮取五升．温服五合．至夜盡．

大逆上氣．咽喉不利．止逆下氣者．麥門冬湯主之．
●麥門冬湯方．
麥門冬七升．半夏一升．人參二兩．
甘草二兩．粳米三合．大棗十二枚．
右六味．以水一斗二升．煮取六升．温服一升．日三．夜一服．
肺癰喘不得臥．葶藶大棗瀉肺湯主之．
●葶藶大棗瀉肺湯方．
葶藶熬令黄色．搗丸如彈丸大．大棗十二枚．
右先以水三升．煮棗取二升．去棗．内葶藶．煮取一升．頓服．
欬而胸滿．振寒脉數．咽乾不渇．時出濁唾腥臭．久久吐膿如米粥者．爲肺癰．桔梗湯主之．
●桔梗湯方．亦治血痺．
桔梗一兩．甘草二兩．
右二味．以水三升．煮取一升．分温再服．則吐膿血也．
欬而上氣．此爲肺脹．其人喘．目如脱状．脉浮大者．越脾加半夏湯主之．
●越婢加半夏湯方．
麻黄六兩．石膏半斤．生薑三兩．
大棗十五枚．甘草二兩．半夏半升．
右六味．以水六升．先煮麻黄．去上沫．内諸藥．煮取三升．
分温三服．
肺脹欬而上氣．煩燥而喘．脉浮者．心下有水．小青龍加石膏湯主之．●小青龍加石膏湯方．
麻黄．芍藥．桂枝．
細辛．甘草．乾薑各三兩．
五味子．半夏各半升．石膏二兩．
右九味．以水一斗．先煮麻黄．去上沫．内諸藥．煮取三升．
強人服一升．羸者減之．日三服．小兒服四合．
附．
▲外臺．●炙甘草湯．治肺痿涎唾多．心中温温液液者．
▲千金．●甘草湯．
甘草．
右一味．以水三升．煮減半．分温三服．
▲千金．●生薑甘草湯．治肺痿欬唾．涎沫不止．咽燥而渇．
生薑五兩．人參三兩．甘草四兩．大棗十五枚．
右四味．以水七升．煮取三升．分温三服．

▲千金．●桂枝去芍藥加皂莢湯．治肺痿吐涎沫．
桂枝．生薑各三兩．甘草二兩．
大棗十枚．皂莢一枚．去皮子．炙焦．
右五味．以水七升．微微火煮．取三升．分温三服．
▲外臺．●桔梗白散．治欬而胸滿．振寒脉數．咽乾不渇．時出濁唾腥臭．久久吐膿如米粥者．爲
肺癰．
桔梗．貝母各三分．巴豆一分．去皮．熬．研如脂．
右三味．爲散．強人飮服半錢匕．羸者減之．病在膈上者吐膿血．膈下者瀉出．若下多不止．飮冷
水一杯則定．
▲千金．●葦莖湯．治欬有微熱．煩滿．胸中甲錯．是爲肺癰．
葦莖二升．薏苡仁半升．桃仁五十枚．瓜瓣半升．
右四味．以水一斗．先煮葦莖．得五升．去滓．内諸藥．煮取二升．服一升．再服當吐如膿．
肺癰胸滿脹．一身面目浮腫．鼻塞．清涕出．不聞香臭酸辛．欬逆上氣．喘鳴迫塞．葶藶大棗瀉肺湯主之．

◆奔豚氣病脉證治第八．
師曰．病有奔豚．有吐膿．有驚怖．有火邪．此四部病．皆從驚發得之．
師曰．奔豚病從少腹起．上衝咽喉．發作欲死復還止．皆從驚恐得之．
奔豚氣上衝胸．腹痛．往來寒熱．奔豚湯主之．
●奔豚湯方．
甘草．芎藭．當歸各二兩．
半夏四兩．黄芩二兩．生葛五兩．
芍藥二兩．生薑四兩．甘李根白皮一升．
右九味．以水二斗．煮取五升．温服一升．日三．夜一服．
發汗後．燒鍼令其汗．鍼處被寒．核起而赤者．必發賁豚．氣從小腹上至心．灸其核上各一壯．與
桂枝加桂湯主之．
●桂枝加桂湯方．
桂枝五兩．芍藥三兩．甘草二兩．炙．
生薑三兩．大棗十二枚．
右五味．以水七升．微火煮取三升．去滓．温服一升．
發汗後．臍下悸者．欲作賁豚．茯苓桂枝甘草大棗湯主之．

●茯苓桂枝甘草大棗湯方．
茯苓半斤．甘草二兩．炙．
大棗十五枚．桂枝四兩．
右四味．以甘瀾水一斗．先煮茯苓．減二升．内諸藥．煮取三升．去滓．温服一升．日三服．

◆胸痺心痛短氣病脉證治第九．
師曰．夫脉當取太過不及．陽微陰弦．即胸痺而痛．所以然者．責其極虚也．今陽虚．知在上焦．
所以胸痺心痛者．以其陰弦故也．
平人無寒熱．短氣不足以息者實也．
胸痺之病．喘息欬唾．胸背痛．短氣．寸口脉沈而遲．關上小緊數．括蔞薤白白酒湯主之．
●括蔞薤白白酒湯方．
括蔞實一枚．搗．薤白半斤．白酒七升．
右三味．同煮取二升．分温再服．
胸痺不得臥．心痛徹背者．括蔞薤白半夏湯主之．
●括蔞薤白半夏湯方．
括蔞實一枚．薤白三兩．半夏半斤．白酒一斗．
右四味．同煮取四升．温服一升．日三服．
胸痺．心中痞留．氣結在胸．胸滿．脇下逆搶心．枳實薤白桂枝湯主之．人參湯亦主之．
●枳實薤白桂枝湯方．
枳實四枚．厚朴四兩．薤白半斤．
桂枝一兩．括蔞一枚．搗．
右五味．以水五升．先煮枳實厚朴．取二升．去滓．内諸藥．
煮數沸．分温三服．
●人參湯方．
人參．甘草．乾薑．白朮各三兩．
右四味．以水八升．煮取三升．温服一升．日三服．
胸痺．胸中氣塞．短氣．茯苓杏仁甘草湯主之．橘枳薑湯亦主之．
●茯苓杏仁甘草湯方．
茯苓三兩．杏仁五十箇．甘草一兩．
右三味．以水一斗．煮取五升．温服一升．日三服．
●橘枳薑湯方．
橘皮一斤．枳實三兩．生薑半斤．
右三味．以水五升．煮取二升．分温再服．

胸痺緩急者．薏苡附子散主之．
●薏苡附子散方．
薏苡仁十五兩．大附子十枚．炮．
右二味．杵爲散．服方寸匕．日三服．
心中痞．諸逆心懸痛．桂枝生薑枳實湯主之．
●桂薑枳實湯方．
桂枝．生薑各三兩．枳實五枚．
右三味．以水六升．煮取三升．分温三服．
心痛徹背．背痛徹心．烏頭赤石脂丸主之．
●赤石脂丸方．
蜀椒一兩．一法二分．烏頭一分．炮．附子半兩．一法一分．
乾薑一兩．一法一分．赤石脂一兩．一法二分．
右五味．末之．蜜丸如梧子大．先食服一丸．日三服．
●九痛丸．治九種心痛．
附子三兩．炮．生狼牙一兩．炙香．巴豆一兩．去皮心．熬．研如脂．
人參．乾薑．呉茱萸各一兩．
右六味．末之．煉蜜丸如梧子大．酒下．強人初服三丸．日三服．弱者二丸．兼治卒中惡．腹脹痛．
口不能言．又治連年積冷．流注心胸痛．并冷衝上氣※．落馬墜車血疾等．
皆主之．忌口如常法．

◆腹滿寒疝宿食病脉證治第十．
趺陽脉微弦．法當腹滿．不滿者必便難．兩胠疼痛．此虚寒從下上也．以温藥服之．
病者腹滿．按之不痛爲虚．痛者爲實．可下之．舌黄未下者．下之黄自去．
腹滿時減．復如故．此爲寒．當與温藥．
病者痿黄．躁而不渇．胸中寒實．而利不止者死．
寸口脉弦者．即脇下拘急而痛．其人嗇嗇惡寒也．
夫中寒家喜欠．其人清涕出．發熱色和者．善嚔．
中寒其人下利．以裏虚也．欲嚔不能．此人肚中寒．

夫痩人繞臍痛．必有風冷．穀氣不行．而反下之．其氣必衝．不衝者．心下則痞．
病腹滿．發熱十日．脉浮而數．飮食如故．厚朴七物湯主之．
●厚朴七物湯方．
厚朴半斤．甘草．大黄各三兩．大棗十枚．
枳實五枚．桂枝二兩．生薑五兩．
右七味．以水一斗．煮取四升．温服八合．日三服．嘔者．
加半夏五合．下利．去大黄．寒多者．加生薑至半斤．
腹中寒氣．雷鳴切痛．胸脇逆滿．嘔吐．附子粳米湯主之．
●附子粳米湯方．
附子一枚．炮．半夏半升．甘草一兩．
大棗十枚．粳米半升．
右五味．以水八升．煮米熟湯．成．去滓．温服一升．日三服．
痛而閉者．厚朴三物湯主之．
●厚朴三物湯方．
厚朴八兩．大黄四兩．枳實五枚．
右三味．以水一斗二升．先煮二味．取五升．内大黄煮取三升．温服一升．以利爲度．
按之心下滿痛者．此爲實也．當下之．宜大柴胡湯．
●大柴胡湯方．
柴胡半斤．黄芩三兩．芍藥三兩．半夏半升．洗．
枳實四枚．炙．大黄二兩．大棗十二枚．生薑五兩．
右八味．以水一斗二升．煮取六升．去滓再煎．温服一升．
日三服．
腹滿不減．減不足言．當須下之．宜大承氣湯．
●大承氣湯方．
大黄四兩．酒洗．厚朴半斤．去皮．炙．枳實五枚．炙．芒消三合．
右四味．以水一斗．先煮二物．取五升．去滓．内大黄．煮取二升．内芒消．更上火微一二沸．分
温再服．得下．餘勿服．
心胸中大寒痛．嘔不能飮食．腹中寒．上衝皮起．出見有頭足．上下痛而不可觸近．大建中湯主之．
●大建中湯方．
蜀椒二合．去汗．乾薑四兩．人參二兩．
右三味．以水四升．煮取二升．去滓．内膠飴一升．微火煎取一升半．分温再服．如一炊頃．可飮
粥二升．後更服．當一日食糜．温覆之．
脇下偏痛發熱．其脉緊弦．此寒也．以温藥下之．宜大黄附子湯．
●大黄附子湯方．

大黄三兩．附子三枚．炮．細辛二兩．
右三味．以水五升．煮取二升．分温三服．若強人煮取二升半．分温三服．服後如人行四五里進一
服．
寒氣厥逆．赤丸主之．
●赤丸方．
茯苓四兩．半夏四兩．洗．一方用桂．烏頭二兩．炮．細辛一兩．
千金作人參．
右六味．末之．内眞朱爲色．煉蜜丸如麻子大．先食酒飮下三丸．日再．夜一服．不知稍増之．以知爲度．
腹痛．脉弦而緊．弦則衞氣不行．即惡寒．緊則不欲食．邪正相搏．即爲寒疝．寒疝遶臍痛．若發則白汗出．手足厥冷．其脉沈弦者．大烏頭煎主之．
●烏頭煎方．
烏頭大者五枚．熬．去皮．不寐咀．
右以水三升．煮取一升．去滓．内蜜二升．煎令水氣盡．取二升．強人服七合．弱人服五合．不差
明日更服．不可一日再服．
寒疝腹中痛．及脇痛裏急者．當歸生薑羊肉湯主之．
●當歸生薑羊肉湯方．
當歸三兩．生薑五兩．羊肉一斤．
右三味．以水八升．煮取三升．温服七合．日三服．若寒多者．加生薑成一斤．痛多而嘔者．加橘
皮二兩．白朮一兩．
加生薑者．亦加水五升．煮取三升二合服之．
寒疝腹中痛．逆冷．手足不仁．若身疼痛．灸刺諸藥不能治．抵當烏頭桂枝湯主之．
●烏頭桂枝湯方．
烏頭．
右一味．以蜜二斤．煎減半．去滓．以桂枝湯五合解之．令得一升後．初服二合．不知即服三合．
又不知復加至五合．其知者如醉状．得吐者爲中病．
●桂枝湯方．
桂枝三兩．去皮．芍藥三兩．甘草二兩．炙．
生薑三兩．大棗十二枚．
右五味．剉．以水七升．微火煮取三升．去滓．
其脉數而緊乃弦．状如弓弦．按之不移．脉數弦者．當下其寒．脉緊大而遲者．必心下堅．脉大而
緊者．陽中有陰．可下之．
附．
▲外臺．●烏頭湯．治寒疝腹中絞痛．賊風入攻五臟．拘急不得轉側．發作有時．使人陰縮．手足
厥逆．

▲外臺．●柴胡桂枝湯方．治心腹卒中痛者．
柴胡四兩．黄芩．人參．
芍藥．桂枝．生薑各一兩半．
甘草一兩．半夏二合半．大棗六枚．
右九味．以水六升．煮取三升．温服一升．日三服．
▲外臺．●走馬湯．治中惡心痛腹脹．大便不通．
巴豆二枚．去皮心．熬．杏仁二枚．
右二味．以綿纏．搥令碎．熱湯二合．捻取白汁飮之．當下．
老小量之．通治飛尸鬼撃病．
問曰．人病有宿食．何以別之．
師曰．寸口脉浮而大．按之反濇．尺中亦微而濇．故知有宿食．大承氣湯主之．
脉數而滑者實也．此有宿食．下之愈．宜大承氣湯．下利不欲食者※．有宿食也．當下之．宜大承氣湯．
●大承氣湯方．
宿食在上脘．當吐之．宜瓜蔕散．
●瓜蔕散方．
瓜蔕一分．熬黄．赤小豆一分．煮．
右二味．杵爲散．以香敱七合．煮取汁．和散一錢匕．温服之．不吐者．少加之．以快吐爲度而止．
脉緊如轉索無常者．有宿食也．
脉緊頭痛．風寒．腹中有宿食不化也．

◆五藏風寒積聚病脉證并治第十一．
肺中風者．口燥而喘．身運而重．冒而腫脹．
肺中寒．吐濁涕．
肺死藏．浮之虚．按之弱．如葱葉．下無根者死．
肝中風者．頭目瞤．兩脇痛．行常傴．令人嗜甘．
肝中寒者．兩臂不擧．舌本燥．喜太息．胸中痛．不得轉側．食則吐而汗出也．

肝死藏．浮之弱．按之如索不來．或曲如蛇行者死．
肝著．其人常欲蹈其胸上．先未苦時．但欲飮熱．旋復花湯主之．
心中風者．翕翕發熱．不能起．心中飢．食即嘔吐．
心中寒者．其人苦病心如噉蒜状．劇者心痛徹背．背痛徹心．譬如蠱注．其脉浮者．自吐乃愈．
心傷者．其人勞倦．即頭面赤而下重．心中痛而自煩．發熱．當臍跳．其脉弦．此爲心藏傷所致也．
心死藏．浮之實．如麻豆．按之益躁疾者死．
邪哭使魂塊不安者．血氣少也．血氣少者屬於心．心氣虚者．其人則畏．合目欲眼．夢遠行而精神離散．魂魄妄行．陰氣衰者爲癲．陽氣衰者爲狂．
脾中風者．翕翕發熱．形如醉人．腹中煩重．皮目瞤瞤而短氣．
脾死藏．浮之大堅．按之如覆杯．潔潔状如搖者死．
趺陽脉浮而濇．浮則胃氣強．濇則小便數．浮濇相搏．大便則堅．其脾爲約．麻子仁丸主之．
●麻子仁丸方．
麻子仁二升．芍藥半斤．枳實一斤．大黄一斤．
厚朴一尺．杏仁一升．
右六味．末之．煉蜜和丸梧子大．飮服十丸．日三．以知爲度．
腎著之病．其人身體重．腰中冷．如坐水中．形如水状．反不渇．小便自利．飮食如故．病屬下焦．
身勞汗出．衣裏冷濕．久久得之．腰以下冷痛．腹重如帶五千錢．甘薑苓朮湯主之．
●甘草乾薑茯苓白朮湯方．
甘草．白朮各二兩．乾薑．茯苓各四兩．
右四味．以水五升．煮取三升．分温三服．腰中即温．
腎死藏．浮之堅．按之亂如轉丸．益下入尺中者死．
問曰．三焦竭部．上焦竭善噫．何謂也．
師曰．上焦受中焦氣未和．不能消穀．故能噫耳．下焦竭則遺溺失便．其氣不和．不能自禁制．不須治．久則愈．
師曰．熱在上焦者．因欬爲肺痿．熱在中焦者．則爲堅．熱在下焦者則尿血．亦令淋祕不通．大腸
有寒者多鶩溏．有熱者便腸垢．小腸有寒者．其人下重便血．有熱者必痔．
問曰．病有積．有聚．有薬氣．何謂也．
師曰．積者藏病也．終不移．聚者府病也．發作有時．展轉痛移．爲可治．

薬氣者．脇下痛．按之則愈復發．爲薬氣．

諸積大法．脉來細而附骨者．乃積也．
寸口．積在胸中．微出寸口．積在喉中．
關上．積在臍傍．上關上．積在心下．微下關．積在少腹．
尺中．積在氣衝．脉出左．積在左．脉出右．積在右．脉兩出．積在中央．各以其部處之．

◆痰飮欬嗽病脉證并治第十二．
問曰．夫飮有四．何謂也．
師曰．有痰飮．有懸飮．有溢飮．有支飮．
問曰．四飮何以爲異．
師曰．其人素盛今痩．水走腸間．瀝瀝有聲．謂之痰飮．飮後水流在脇下．欬唾引痛．謂之懸飮．
飮水流行．歸於四肢．當汗出而不汗出．身體疼重．謂之溢飮．欬逆倚息．短氣不得臥．其形如腫．
謂之支飮．
水在心．心下堅築．短氣．惡水．不欲飮．
水在肺．吐涎沫．欲飮水．
水在脾．少氣身重．
水在肝．脇下支滿．嚔而痛．
水在腎．心下悸．
夫心下有留飮．其人背寒冷．如手大※．
留飮者．脇下痛引缺盆．欬嗽則輒已．
胸中有留飮．其人短氣而渇．四肢歴節痛．脉沈者有留飮．
膈上病痰．滿喘欬吐．發則寒熱．背痛腰疼．目泣自出．其人振振身瞤劇．必有伏飮．
夫病人飮水多．必暴喘滿．凡食少飮多．水停心下．甚者則悸．微者短氣．脉雙弦者寒也．皆大下
後善虚※．脉偏弦者飮也．
肺飮不弦．但苦喘短氣．

支飮亦喘而不能臥．加短氣．其脉平也．
病痰飮者．當以温藥和之．
心下有痰飮．胸脇支滿．目眩．苓桂朮甘湯主之．
●苓桂朮甘湯方．
茯苓四兩．桂枝．白朮各三兩．甘草二兩．
右四味．以水六升．煮取三升．分温三服．小便則利．
夫短氣有微飮．當從小便去之．苓桂朮甘湯主之．腎氣丸亦主之．
病者脉伏．其人欲自利．利反快．雖利心下續堅滿．此爲留飮欲去故也．甘遂半夏湯主之．
●甘遂半夏湯方．
甘遂大者三枚．半夏十二枚．以水一升．煮取半升．去滓．芍藥五枚．
甘草如指大一枚．炙．一本作無．
右四味．以水二升．煮取半升．去滓．以蜜半升．和藥汁．煎取八合．頓服之．
脉浮而細滑．傷飮．
脉弦數有寒飮．冬夏難治．
脉沈而弦者．懸飮内痛．
病懸飮者．十棗湯主之．
●十棗湯方．
芫花熬．甘遂．大莓各等分．
右三味．搗篩．以水一升五合．先煮肥大棗十枚．取八合．
去滓．内藥末．強人服一錢匕．羸人服半錢．平旦温服之．
不下者．明日更加半錢．得快下後．糜粥自養．
病溢飮者．當發其汗．大青龍湯主之．小青龍湯亦主之．
●大青龍湯方．
麻黄六兩．去節．桂枝二兩．去皮．甘草二兩．炙．
杏仁四十箇．去皮尖．
生薑三兩．切．大棗十二枚．石膏如雞子大．碎．
右七味．以水九升．先煮麻黄．減二升．去上沫．内諸藥．煮取三升．去滓．温服一升．取微似汗．
汗多者．温粉粉之．
●小青龍湯方．
麻黄去節．三兩．芍藥三兩．五味子半升．乾薑三兩．
甘草三兩．炙．細辛三兩．桂枝三兩．去皮．半夏半升．湯洗．
右八味．以水一斗．先煮麻黄．減二升．去上沫．内諸藥．煮取三升．去滓．温服一升．

膈間支飮．其人喘滿．心下痞堅．面色黧黒．其脉沈緊．得之數十日．醫吐下之不愈．木防已湯主之．虚者則愈．實者三日復發．
復與不愈者．宜木防已湯去石膏加茯苓芒消湯主之．
●木防已湯方．
木防已三兩．石膏十二枚．雞子大．桂枝二兩．人參四兩．
右四味．以水六升．煮取二升．分温再服．
●木防已加茯苓芒消湯方．
木防已．桂枝各二兩．人參．
芒消三合．茯苓各四兩．
右五味．以水六升．煮取二升．去滓．内芒消．再微煎．分温再服．微利則愈．
心下有支飮．其人苦冒眩．澤瀉湯主之．
●澤瀉湯方．
澤瀉五兩．白朮二兩．
右二味．以水二升．煮取一升．分温再服．
支飮胸滿者．厚朴大黄湯主之．
●厚朴大黄湯方．
厚朴一尺．大黄六兩．枳實四枚．
右三味．以水五升．煮取二升．分温再服．
支飮不得息．葶藶大棗瀉肺湯主之．
嘔家本渇．渇者爲欲解．今反不渇．心下有支飮故也．小半夏湯主之．
●小半夏湯方．
半夏一升．生薑半斤．
右二味．以水七升．煮取一升半．分温再服．
腹滿．口舌乾燥．此腸間有水氣．己椒歴黄丸主之．
●防已椒目葶藶大黄丸方．
防已．椒目．葶藶熬．大黄各一兩．
右四味．末之．蜜丸如梧子大．先食飮服一丸．日三服．稍増．口中有律液．渇者．加芒消半兩．
卒嘔吐．心下痞．膈間有水．眩悸者．半夏加茯苓湯主之．
●小半夏加茯苓湯方．
半夏一升．生薑半斤．茯苓三兩．一法四兩．
右三味．以水七升．煮取一升五合．分温再服．
假令痩人．臍下有悸．吐涎沫而癲眩．此水也．五苓散主之．
●五苓散方．
澤瀉一兩一分．猪苓三分．去皮．茯苓三分．
白朮三分．桂枝二分※．去皮．

右五味．爲末．白飮服方寸匕．日三服．多飮暖水．汗出愈．
附方．
▲外臺．●茯苓飮．治心胸中有停痰宿水．自吐出水後．心胸間虚．氣滿不能食．消痰氣令能食．
茯苓．人參．白朮各三兩．
枳實二兩．橘皮二兩半．生薑四兩．
右六味．水六升．煮取一升八合．分温三服．如人行八九里進之．
欬家．其脉弦．爲有水．十棗湯主之．
夫有支飮家．欬煩．胸中痛者．不卒死．至一百日一歳．宜十棗湯．
久欬數歳．其脉弱者可治．實大數者死．其脉虚者必苦冒．其人本有支飮在胸中故也．治屬飮家．
欬逆倚息不得臥．小青龍湯主之．
青龍湯下已．多唾口燥．寸脉沈．尺脉微．手足厥逆．氣從小腹上衝胸咽．手足痺．其面翕然熱如
醉状．因復下流陰股．小便難．時復冒者．與茯苓桂枝五味甘草湯．治其氣衝．
●桂苓五味甘草湯方．
茯苓四兩．桂枝四兩．去皮．甘草炙．三兩．五味子半升．
右四味．以水八升．煮取三升．去滓．分三温服．
衝氣即低．而反更欬．胸滿者．用桂苓五味甘草湯．去桂加乾薑細辛．以治其欬滿．
●苓甘五味薑辛湯．
茯苓四兩．甘草．乾薑．
細辛各三兩．五味子半升．
右五味．以水八升．煮取三升．去滓．温服半升．日三．
欬滿即止．而更復渇．衝氣復發者．以細辛乾薑爲熱藥也．服之當遂渇．而渇反止者．爲支飮也．
支飮者．法當冒．冒者必嘔．嘔者復内半夏．以去其水．
●桂苓五味甘草去桂加乾薑細辛半夏湯方．
茯苓四兩．甘草．細辛．
乾薑各二兩．五味子．半夏各半升．
右六味．以水八升．煮取三升．去滓．温服半升．日三．
水去嘔止．其人形腫者．加杏仁主之．其證應内麻黄．以其人遂痺．故不内之．若逆而内之者必厥．
所以然者．以其人血虚．麻黄發其陽故也．
●苓甘五味加薑辛半夏杏仁湯方．
茯苓四兩．甘草三兩．五味子半升．乾薑三兩．
細辛三兩．半夏半升．杏仁半升．去皮尖．
右七味．以水一斗．煮取三升．去滓．温服半升．日三．

若面熱如醉．此爲胃熱上衝熏其面．加大黄以利之．
●苓甘五味加薑辛半杏大黄湯方※．
茯苓四兩．甘草三兩．五味子半升．乾薑三兩．
細辛三兩．半夏半升．杏仁半升．大黄三兩．
右八味．以水一斗．煮取三升．去滓．温服半升．日三．
先渇後嘔．爲水停心下．此屬飮家．小半夏茯苓湯主之．

◆消渇小便利淋病脉證并治第十三．
厥陰之爲病．消渇．氣上衝心．心中疼熱．飢而不欲食．食即吐．下之不肯止．
寸口脉浮而遲．浮即爲虚．遲即爲勞．虚則衞氣不足．勞則榮氣竭．趺陽脉浮而數．浮即爲氣．數
即消穀而大堅．氣盛則溲數．溲數即堅．堅數相搏．即爲消渇．
男子消渇．小便反多．以飮一斗．小便一斗．腎氣丸主之．
脉浮．小便不利．微熱消渇者．宜利小便發汗．五苓散主之．
渇欲飮水．水入則吐者．名曰水逆．五苓散主之．
渇欲飮水不止者．文蛤散主之．
●文蛤散方．
文蛤五兩．
右一味．杵爲散．以沸湯五合．和服方寸匕．
淋之爲病．小便如粟状．小腹弦急．痛引臍中．
趺陽脉數．胃中有熱．即消穀引食．大便必堅．小便即數．
淋家不可發汗．發汗則必便血．
小便不利者．有水氣．其人若渇．括蔞瞿麥丸主之．
●括蔞瞿麥丸．
括蔞根二兩．茯苓．薯蕷各三兩．
附子一枚．炮．瞿麥一兩．
右五味．末之．煉蜜丸梧子大．飮服三丸．日三服．不知増至七八丸．以小便利．腹中温爲知．
小便不利．蒲灰散主之．滑石白魚散．茯苓戎鹽湯並主之．

●蒲灰散方．
蒲灰七分．滑石三分．
右二味．杵爲散．飮服方寸匕．日三服．
●滑石白魚散方．
滑石二分．亂髮二分．燒．白魚二分．
右三味．杵爲散．飮服半錢匕．日三服．
●茯苓戎鹽湯方．
茯苓半斤．白朮二兩．戎鹽彈丸大．一枚．
右三味．
渇欲飮水．口乾舌燥者．白虎加人參湯主之．
脉浮．發熱．渇欲飮水．小便不利者．猪苓湯主之．
●猪苓湯方．
猪苓去皮．茯苓．阿膠．
滑石．澤瀉各一兩．
右五味．以水四升．先煮四味．取二升．去滓．内膠烊消．温服七合．日三服．

◆水氣病脉證并治第十四．
師曰．病有風水．有皮水．有正水．有石水．有黄汗．風水．其脉自浮．
外證骨節疼痛．惡風．皮水．其脉亦浮．外證胕腫．按之没指．不惡風．其腹如鼓．不渇．當發其
汗．正水．其脉沈遲．外證自喘．石水．其脉自沈．外證腹滿．不喘．黄汗．其脉沈遲．身發熱．
胸滿．四肢頭面腫．久不愈．必致癰膿．
脉浮而洪．浮則爲風．洪則爲氣．風氣相搏．風強則爲隱疹．身體爲痒．痒爲泄風．久爲痂癩．氣
強則爲水．難以俛仰．風氣相撃．身體洪腫．汗出乃愈．惡風則虚．此爲風水．不惡風者．小便通
利．上焦有寒．其口多涎．此爲黄汗．
寸口脉沈滑者．中有水氣．面目腫大有熱．名曰風水．視人之目裹上．微擁如蠶新臥起状．其頸脉
動．時時欬．按其手足上．陷而不起者．風水．
太陽病．脉浮而緊．法當骨節疼痛．反不疼．身體反重而酸．其人不渇．汗出即愈．此爲風水．惡
寒者．此爲極虚．發汗得之．渇而不惡寒者．此爲皮水．身腫而冷．状如周痺．胸中窒不能食．反聚痛．暮躁不得眠．此爲黄汗．痛在骨節．欬而喘．不渇者．此爲脾脹．其状如腫．發汗即愈．然諸病此者．渇而下利．小便數者．皆不可發汗．
裏水者．一身面目黄腫．其脉沈．小便不利．故令病水．假如小便自利．此亡津液．故令渇也．越婢加朮湯主之．

趺陽脉當伏．今反緊．本自有寒．疝瘕腹中痛．醫反下之．下之即胸滿短氣．
趺陽脉當伏．今反數．本自有熱．消穀．小便數．今反不利．此欲作水．
寸口脉浮而遲．浮脉則熱．遲脉則潜．熱潜相搏．名曰沈．
趺陽脉浮而數．浮脉即熱．數脉即止．熱止相搏．名曰伏．
沈伏相搏．名曰水．
沈則絡脉虚．伏則小便難．虚難相搏．水走皮膚即爲水矣．
寸口脉弦而緊．弦則衞氣不行．即惡寒．水不沾流．走於腸間．
少陰脉緊而沈．緊則爲痛．沈則爲水．小便即難．
脉得諸沈．當責有水．身體腫重．水病脉出者死．
夫水病人．目下有臥蠶．面目鮮澤．脉伏．其人消渇．病水腹大．小便不利．其脉沈絶者．有水．
可下之．
問曰．病下利後．渇飮水．小便不利．腹滿因腫者何也．荅曰．此法當病水．若小便自利．及汗出者．自當愈．
心水者．其身重而少氣不得臥．煩而燥．其人陰腫．
肝水者．其腹大．不能自轉側．脇下腹痛．時時律液微生．小便續通．
肺水者．其身腫．小便難．時時鴨溏．
脾水者．其腹大．四肢苦重．律液不生．但苦少氣小便難．
腎水者．其腹大臍腫．腰痛不得溺．陰下濕如牛鼻上汗．其足逆冷．面反痩．
師曰．諸有水者．腰以下腫．當利小便．腰以上腫．當發汗．乃愈．
師曰．寸口脉沈而遲．沈則爲水．遲則爲寒．寒水相搏．趺陽脉伏．水穀不化．脾氣衰則鶩溏．胃氣衰則身腫．少陽脉卑．少陰脉細．男子則小便不利．婦人則經水不通．經爲血．血不利則爲水．
名曰血分．
問曰．病者苦水．面目身體四肢皆腫．小便不利．脉之不言水．反言胸中痛．氣上衝咽．状如炙肉．
當微欬喘．審如師言．其脉何類．
師曰．寸口脉沈而緊．沈爲水．緊爲寒．沈緊相搏．結在關元．始時當微．年盛不覺．
陽衰之後．榮衞相干．陽損陰盛．結寒微動．腎氣上衝．喉咽塞噎．脇下急痛．

醫以爲留飮．而大下之．氣撃不去．其病不除．後重吐之．胃家虚煩．咽燥欲飮水．小便不利．水穀不化．面目手足浮腫．
又與葶藶丸下水．當時如小差．食飮過度．腫復如前．胸脇苦痛．象若奔豚．其水揚溢．則浮欬喘逆．
當先攻撃衝氣令止．乃治欬．欬止其喘自差．先治新病．病當在後．
風水脉浮．身重汗出惡風者．防已黄耆湯主之．腹痛加芍藥．
●防已黄耆湯方．
防已一兩．黄耆一兩一分．白朮三分．甘草半兩．炙．
右剉．毎服五錢匕．生薑四片．棗一枚．水盞半．煎取八分．
去滓．温服．良久再服．
風水惡風．一身悉腫．脉浮不渇．續自汗出．無大熱．越婢湯主之．
●越婢湯方．
麻黄六兩．石膏半斤．生薑三兩．
大棗十五枚．甘草二兩．
右五味．以水六升．先煮麻黄．去上沫．内諸藥．煮取三升．
分温三服．惡風者．加附子一枚．炮．風水加朮四兩．
皮水爲病．四肢腫．水氣在皮膚中．四肢聶聶動者．防已茯苓湯主之．
●防已茯苓湯方．
防已三兩．黄耆三兩．桂枝三兩．
茯苓六兩．甘草二兩．
右五味．以水六升．煮取二升．分温三服．
裏水．越婢加朮湯主之．甘草麻黄湯亦主之．
●越婢加朮湯方．
●甘草麻黄湯方．
甘草二兩．麻黄四兩．
右二味．以水五升．先煮麻黄．去上沫．内甘草．煮取三升．
温服一升．重覆汗出．不汗再服．愼風寒．
水之爲病．其脉沈小．屬少陰．浮者爲風．無水虚脹者爲氣．水發其汗即已．脉沈者．宜麻黄附子
湯．浮者宜杏子湯．
●麻黄附子湯方．
麻黄三兩．甘草二兩．附子一枚．炮．
右三味．以水七升．先煮麻黄．去上沫．内諸藥．煮取二升半．温服八分．日三服．
●杏子湯方．
厥而皮水者．蒲灰散主之．

問曰．黄汗之爲病．身體腫．發熱汗出而渇．状如風水．汗沾衣．色正黄如蘗汁．脉自沈．何從得之．
師曰．以汗出入水中浴．水從汗孔入得之．宜耆芍桂酒湯主之．
●黄耆芍桂枝苦酒湯方．
黄耆五兩．芍藥三兩．桂枝三兩．
右三味．以苦酒一升．水七升．相和．煮取三升．温服一升．
當心煩．服至六七日乃解．若心煩不止者．以苦酒阻故也．
黄汗之病．兩脛自冷．假令發熱．此屬歴節．食已汗出．又身常暮盗汗出者．此勞氣也．若汗出已．
反發熱者．久久其身必甲錯．發熱不止者．必生惡瘡．若身重汗出已．輒輕者．久久必身瞤．瞤即
胸中痛．又從腰以上必汗出．下無汗．腰髖弛痛．如有物在皮中状．劇者不能食．身疼重頬燥．小便不利．此爲黄汗．桂枝加黄耆湯主之．
●桂枝加黄耆湯方．
桂枝．芍藥各三兩．甘草二兩．
生薑三兩．大棗十二枚．黄耆二兩．
右六味．以水八升．煮取三升．温服一升．須臾飮熱稀粥一升餘．以助藥力．温服取微汗．若不汗
更服．
師曰．寸口脉遲而濇．遲則爲寒．濇爲血不足．趺陽脉微而遲．微則爲氣．遲則爲寒．寒氣不足．
則手足逆冷．手足逆冷．則榮衞不利．榮衞不利．則腹滿脇鳴相逐．氣轉膀胱．榮衞倶勞．陽氣不
通即身冷．陰氣不通即骨疼．陽前通則惡寒．陰前通則痺不仁．陰陽相得．其氣乃行．大氣一轉．
其氣乃散．實則失氣．虚則遺尿．名曰氣分．
氣分．心下堅．大如盤．邊如旋杯．水飮所作．桂枝去芍藥加麻辛附子湯主之．
●桂枝去芍藥加麻黄細辛附子湯方．
桂枝．生薑三兩．甘草二兩．大棗十二枚．
麻黄．細辛各二兩．附子一枚．炮．
右七味．以水七升．煮麻黄．去上沫．内諸藥．煮取二升．分温三服．當汗出．如蟲行皮中則愈．
心下堅．大如盤．邊如旋盤．水飮所作．枳朮湯主之．
●枳朮湯方．
枳實七枚．白朮二兩．
右二味．以水五升．煮取三升．分温三服．腹中耎即當散也．
附方．
▲外臺．●防已黄耆湯．治風水脉浮．爲在表．其人或頭汗出．表無他病．病者但下重．從腰以上
爲和．腰以下當腫及陰．難以屈伸．

◆黄疸病脉證并治第十五．
寸口脉浮而緩．浮則爲風．緩則爲痺．痺非中風．四肢苦煩．脾色必黄．瘀熱以行．
趺陽脉緊而數．數則爲熱．熱則消穀．緊則爲寒．食即爲滿．尺脉浮爲傷腎．趺陽脉緊爲傷脾．
風寒相搏．食穀即眩．穀氣不消．胃中苦濁．濁氣下流．小便不通．陰被其寒．熱流膀胱．身體盡
黄．名曰穀疸．
額上黒．微汗出．手足中熱．薄暮即發．膀胱急．小便自利．名曰女勞疸．腹如水状不治．
心中懊憹而熱．不能食．時欲吐．名曰酒疸．
陽明病脉遲者．食難用飽．飽則發煩．頭眩．小便必難．此欲作穀疸．雖下之．腹滿如故．所以然者．脉遲故也．
夫病酒黄疸．必小便不利．其候心中熱．足下熱．是其證也．
酒黄疸者．或無熱．靖言了※．腹滿欲吐．鼻燥．其脉浮者．先吐之．沈弦者．先下之．
酒疸心中熱．欲嘔者．吐之愈．
酒疸下之．久久爲黒疸．目青面黒．心中如噉蒜虀状．大便正黒．皮膚爪之不仁．其脉浮弱雖黒微
黄．故知之．
師曰．病黄疸．發熱煩喘．胸滿口燥者．以病發時．火劫其汗．兩熱所得．然黄家所得．從濕得之．
一身盡發熱．而黄肚熱．熱在裏．當下之．
脉沈．渇欲飮水．小便不利者．皆發黄．
腹滿．舌痿黄．燥不得睡．屬黄家．
黄疸之病．當以十八日爲期．治之十日以上瘥．反極爲難治．疸而渇者．其疸難治．
疸而不渇者．其疸可治．發於陰部．其人必嘔．陽部．其人振寒而發熱也．
穀疸之爲病．寒熱不食．食即頭眩．心胸不安．久久發黄．爲穀疸．茵蔯蒿湯主之．
●茵蔯蒿湯方．
茵蔯蒿六兩．梔子十四枚．大黄二兩．
右三味．以水一斗．先煮茵蔯．減六升．内二味．煮取三升．
去滓．分温三服．小便當利．尿如皂角汁状．色正赤．一宿腹減．黄從小便去也．
黄家．日晡所發熱．而反惡寒．此爲女勞得之．膀胱急．少腹滿．身盡黄．額上黒．足下熱．因作
黒疸．其腹脹如水状．大便必黒．時溏．此女勞之病．非水也．腹滿者難治．消石礬石散主之．
●消石礬石散方．

消石．礬石燒．等分．
右二味．爲散．以大麥粥汁．和服方寸匕．日三服．病隨大小便去．小便正黄．大便正黒．是候也．
酒黄疸．心中懊憹．或熱痛．梔子大黄湯主之．
●梔子大黄湯方．
梔子十四枚．大黄一兩．枳實五枚．敱一升．
右四味．以水六升．煮取二升．分温三服．
諸病黄家．但利其小便．假令脉浮．當以汗解之．宜桂枝加黄耆湯主之．
諸黄．猪膏髮煎主之．
●猪膏髮煎方．
猪膏半斤．亂髮如雞子大．三枚．
右二味．和膏中煎之．髮消藥成．分再服．病從小便出．
黄疸病．茵蔯五苓散主之．
●茵蔯五苓散方．
茵蔯蒿末十分．五苓散五分．方見痰飮中．
右二味和．先食飮方寸匕．日三服．
黄疸腹滿．小便不利而赤．自汗出．此爲表和裏實．當下之．宜大黄消石湯．
●大黄消石湯方．
大黄．黄蘗．消石各四兩．梔子十五枚．
右四味．以水六升．煮取二升．去滓．内消．更煮取一升．頓服．
黄疸病．小便色不變．欲自利．腹滿而喘．不可除熱．熱除必噦．噦者．小半夏湯主之．
諸黄．腹痛而嘔者．宜柴胡湯．
男子黄．小便自利．當與虚勞小建中傷．
附方．
●瓜蔕湯※．治諸黄．
▲千金．●麻黄醇酒湯．治黄疸．
麻黄三兩．
右一味．以美清酒五升．煮取二升半．頓服盡．冬月用酒．春月用水煮之．

◆驚悸吐衄下血胸滿瘀血病脉證治第十六．

寸口脉動而弱．動即爲驚．弱則爲悸．
師曰．尺脉浮．目睛暈黄．衄未止．暈黄去．目睛慧了．知衄今止．
又曰．從春至夏衄者太陽．從秋至冬衄者陽明．
衄家不可汗．汗出必額上陷．脉緊急．直視不能眴．不得眠．
病人面無血色．無寒熱．脉沈弦者衄．浮弱手按之絶者下血．煩欬者必吐血．
夫吐血欬逆上氣．其脉數而有熱．不得臥者死．
夫酒客欬者．必致吐血．此因極飮過度所致也．
寸口脉弦而大．弦則爲減．大則爲芤．減則爲寒．芤則爲虚．寒虚相撃．此名曰革．婦人則半産漏下．男子則亡血．
亡血不可發其表．汗出則寒慄而振．
病人胸滿．脣痿．舌青．口燥．但欲嗽水．不欲嚥．無寒熱．脉微大來遲．腹不滿．其人言我滿．
爲有瘀血．
病者如熱状．煩滿．口乾燥而渇．其脉反無熱．此爲陰伏※．是瘀血也．當下之．
火邪者．桂枝去芍藥加蜀漆牡蠣龍骨救逆湯主之．
●桂枝救逆湯方．
桂枝三兩．去皮．甘草二兩．炙．生薑三兩．牡蠣五兩．熬．
龍骨四兩．大棗十二枚．蜀漆三兩．洗去腥．
右爲末．以水一斗二升．先煮蜀漆．減二升．内諸藥．煮取三升．去滓．温服一升．
心下悸者．半夏麻黄丸主之．
●半夏麻黄丸方．
半夏．麻黄等分．
右二味．末之．煉蜜和丸小豆大．飮服三丸．日三服．
吐血不止者．栢葉湯主之．
●栢葉湯方．
栢葉．乾薑各三兩．艾三把．
右三味．以水五升．取馬通汁一升．合煮取一升．分温再服．
下血．先便後血．此遠血也．黄土湯主之．

●黄土湯方．
甘草．乾地黄．白朮．附子炮．
阿膠．黄芩各三兩．竈中黄土半斤．
右七味．以水八升．煮取三升．分温二服．
下血．先血後便．此近血也．赤小豆當歸散主之．
心氣不足．吐血衄血．瀉心湯主之．
●瀉心湯方．
大黄二兩．黄連．黄芩各一兩．
右三味．以水三升．煮取一升．頓服之．

◆嘔吐噦下利病脉證治第十七．
夫嘔家有癰膿．不可治嘔．膿盡自愈．先嘔却渇者．此爲欲解．
先渇却嘔者．爲水停心下．此屬飮家．嘔家本渇．今反不渇者．以心下有支飮故也．此屬支飮．
問曰．病人脉數．數爲熱．當消穀引食．而反吐者．何也．
師曰．以發其汗．令陽微．膈氣虚．脉乃數．數爲客熱．不能消穀．胃中虚冷故也．脉弦者虚也．
胃氣無餘．朝食暮吐．變爲胃反．寒在於上．醫反下之．令脉反弦．故名曰虚．
寸口脉微而數．微則無氣．無氣則榮虚．榮虚則血不足．血不足則胸中冷．
趺陽脉浮而濇．浮則爲虚．濇則傷脾．脾傷則不磨．朝食暮吐．暮食朝吐．宿穀不化．名曰胃反．
脉緊而濇．其病難治．
病人欲吐者．不可下之．
噦而腹滿．視其前後．知何部不利．利之即愈．
嘔而胸滿者．茱萸湯主之．
●茱萸湯方．
呉茱萸一升．人參三兩．生薑六兩．大棗十二枚．
右四味．以水五升．煮取三升．温服七合．日三服．
乾嘔吐涎沫．頭痛者．茱萸湯主之．
嘔而腸鳴．心下痞者．半夏瀉心湯主之．

●半夏瀉心湯方．
半夏半升．洗．黄芩．乾薑．人參各三兩．
黄連一兩．大棗十二枚．甘草三兩．炙．
右七味．以水一斗．煮取六升．去滓．再煮取三升．温服一升．日三服．
乾嘔而利者．黄芩加半夏生薑湯主之．
●黄芩加半夏生薑湯方．
黄芩三兩．甘草二兩．炙．芍藥二兩．
半夏半升．生薑三兩．大棗二十枚．
右六味．以水一斗．煮取三升．去滓．温服一升．日再．夜一服．
諸嘔吐．穀不得下者．小半夏湯主之．
嘔吐而病在膈上．後思水者解．急與之．思水者．猪苓散主之．
●猪苓散方．
猪苓．茯苓．白朮各等分．
右三味．杵爲散．飮服方寸匕．日三服．
嘔而脉弱．小便復利．身有微熱．見厥者．難治．四逆湯主之．
●四逆湯方．
附子一枚．生用．乾薑一兩半．甘草二兩．炙．
右三味．以水三升．煮取一升二合．去滓．分温再服．強人可大附子一枚．乾薑三兩．
嘔而發熱者．小柴胡湯主之．
●小柴胡湯方．
柴胡半斤．黄芩三兩．人參三兩．甘草三兩．
半夏半斤．生薑三兩．大棗十二枚．
右七味．以水一斗二升．煮取六升．去滓．再煎取三升．温服一升．日三服．
胃反嘔吐者．大半夏湯主之．
●大半夏湯方※．
半夏二升．洗．完用．人參三兩．白蜜一升．
右三味．以水一斗二升和蜜．揚之二百四十遍．煮藥取二升半．温服一升．餘分再服．
食已即吐者．大黄甘草湯主之．
●大黄甘草湯方．
大黄四兩．甘草一兩．
右二味．以水三升．煮取一升．分温再服．
胃反吐而渇．欲飮水者．茯苓澤瀉湯主之．
●茯苓澤瀉湯方．
茯苓半斤．澤瀉四兩．甘草二兩．

桂枝二兩．白朮三兩．生薑四兩．
右六味．以水一斗．煮取三升．内澤瀉．再煮取二升半．温服八合．日三服．
吐後．渇欲得水．而貪飮者．文蛤湯主之．兼主微風脉緊頭痛※．
●文蛤湯方．
文蛤五兩．麻黄．甘草．生薑各三兩．
石膏五兩．杏仁五十枚．大棗十二枚．
右七味．以水六升．煮取二升．温服一升．汗出即愈．
乾嘔吐逆．吐涎沫．半夏乾薑散主之．
●半夏乾薑散方．
半夏．乾薑各等分．
右二味．杵爲散．取方寸匕．漿水一升半．煎取七合．頓服之．
病人胸中似喘不喘．似嘔不嘔．似噦不噦．徹心中憒憒然無奈者．生薑半夏湯主之．
●生薑半夏湯方※．
半夏半升※．生薑汁一升．
右二味．以水三升．煮半夏取二升．内生薑汁．煮取一升半．小冷．分四服．日三．夜一服．止停
後服．
乾嘔噦．若手足厥者．橘皮湯主之．
●橘皮湯方．
橘皮四兩．生薑半斤．
右二味．以水七升．煮取三升．温服一升．下咽則愈．
噦逆者．橘皮竹茹湯主之．
●橘皮竹茹湯方．
橘皮二升．竹茹二升．大棗三十枚．
生薑半斤．甘草五兩．人參一兩．
右六味．以水一斗．煮取三升．温服一升．日三服．
夫六府氣絶於外者．手足寒．上氣脚縮．五藏氣絶於内者．利不禁．下甚者．手足不仁．
下利脉沈弦者下重．脉大者爲未止．脉微弱數者．爲欲自止．雖發熱不死．
下利手足厥冷．無脉者．灸之不温．若脉不還．反微喘者死．少陰負趺陽者．爲順也．
下利有微熱而渇．脉弱者．今自愈．
下利脉數．有微熱汗出．今自愈．設脉緊爲未解．
下利脉數而渇者．今自愈．設不差．必清膿血．以有熱故也．

下利脉反弦．發熱身汗者．自愈．
下利氣者．當利其小便．
下利寸脉反浮數．尺中自濇者．必清膿血．
下利清穀．不可攻其表．汗出必脹滿．
下利脉沈而遲．其人面少赤．身有微熱．
下利清穀者．必鬱冒汗出而解．病人必微熱．所以然者．其面戴陽下虚故也．
下利後脉絶．手足厥冷．晬時脉還．手足温者生．脉不還者死．
下利腹脹滿．身體疼痛者．先温其裏．乃攻其表．温裏宜四逆湯．攻表宜桂枝湯．
●四逆湯方．
●桂枝湯方．
桂枝三兩．去皮．芍藥三兩．甘草二兩．炙．生薑三兩．
大棗十二枚．
右五味．寐咀．以水七升．微火煮取三升．去滓．適寒温．服一升．服已須臾啜稀粥一升．以助藥
力．温覆令一時許．
遍身漿漿．微似有汗者益佳．不可令如水淋漓．若一服汗出病差．停後服．
下利．三部脉皆平．按之心下堅者．急下之．宜大承氣湯．
下利．脉遲而滑者．實也．利未欲止．急下之．宜大承氣湯．
下利．脉反滑者．當有所去．下乃愈．宜大承氣湯．
下利已差．至其年月日時復發者．以病不盡故也．當下之．宜大承氣湯．
●大承氣湯方．
下利讝語者．有燥屎也．小承氣湯主之．
●小承氣湯方．
大黄四兩．厚朴二兩．炙．枳實大者三枚．炙．
右三味．以水四升．煮取一升二合．去滓．分温二服．
下利便膿血者．桃花湯主之．
●桃花湯方．
赤石脂一斤．一半剉．一半篩末．乾薑一兩．粳米一升．
右三味．以水七升．煮米令熟．去滓．温七合．内赤石脂末方寸匕．日三服．若一服愈．餘勿服．

熱利下重者．白頭翁湯主之．
●白頭翁湯方．
白頭翁二兩．黄連．黄栢．秦皮各三兩．
右四味．以水七升．煮取二升．去滓．温服一升．不愈更服．
下利後更煩．按之心下濡者．爲虚煩也．梔子敱湯主之．
●梔子敱湯方．
梔子十四枚．香敱四合．絹裹．
右二味．以水四升．先煮梔子．得二升半．内敱．煮取一升半．去滓．分二服．温進一服．得吐則止．
下利清穀．裏寒外熱．汗出而厥者．通脉四逆湯主之．
●通脉四逆湯方．
附子大者一枚．生用．乾薑三兩．強人可四兩．甘草二兩．炙．
右三味．以水三升．煮取一升二合．去滓．分温再服．
下利肺痛．紫參湯主之．
●紫參湯方．
紫參半斤．甘草三兩．
右二味．以水五升．先煮紫參．取二升．内甘草．煮取一升半．分温三服．
氣利．詞梨勒散主之．
●詞梨勒散方．
詞梨勒十枚．煨．
右一味．爲散．粥飮和．頓服．
附方．
▲千金翼．●小承氣湯．治大便不通．噦．數譫語．
▲外臺．●黄芩湯．治乾嘔下利．
黄芩．人參．乾薑各三兩．桂枝一兩．
大棗十二枚．半夏半升．
右六味．以水七升．煮取三升．温分三服．

◆瘡癰腸癰浸淫病脉證并治第十八．
諸浮數脉．應當發熱．而反洒淅惡寒．若有痛處．當發其癰．

師曰．諸癰腫．欲知有膿無膿．以手掩腫上．熱者爲有膿．不熱者爲無膿．
腸癰之爲病．其身甲錯．腹皮急．按之濡．如腫状．腹無積聚．身無熱．脉數．此爲腹内有癰膿．
薏苡附子敗醤散主之．
●薏苡附子敗醤散方．
薏苡仁十分．附子二分．敗醤五分．
右三味．杵爲末．取方寸匕．以水二升．煎減半．頓服．
腸癰者．少腹腫痞．按之即痛．如淋．小便自調．時時發熱．自汗出．復惡寒．其脉遲緊者．膿未成．可下之．當有血．脉洪數者．膿已成．不可下也．大黄牡丹湯主之．
●大黄牡丹湯方．
大黄四兩．牡丹一兩．桃仁五十枚．
瓜子半升．芒消三合．
右五味．以水六升．煮取一升．去滓．内芒消．再煎沸．頓服之．有膿當下．如無膿當下血．
問曰．寸口脉浮微而澀．然當亡血若汗出．設不汗者云何．
荅曰．若身有瘡．被刀斧所傷．亡血故也．
病金瘡．王不留行散主之．
●王不留行散方※．
王不留行十分．八月八日採．蒴藋細葉十分．七月七日採．
桑東南根白皮．十分．三月三日採．甘草十八分．
川椒三分．除目及閉口．去汗※．黄芩二分．
乾薑二分．芍藥二分．厚朴二分．
右九味．桑根皮以上三味．燒灰存性．勿令灰過．各別杵篩．合治之．爲散．服方寸匕．小瘡則粉之．大瘡但服之．産後亦可服．如風寒．桑東根勿取之．前三物皆陰乾百日．
●排膿散方．
枳實十六枚．芍藥六分．桔梗二分．
右三味．杵爲散．取雞子黄一枚．以藥散與雞黄相等．揉和令相得．飮和服之．日一服．
●排膿湯方．
甘草二兩．桔梗三兩．生薑一兩．大棗十枚．
右四味．以水三升．煮取一升．温服五合．日再服．
浸淫瘡從口流向四肢者可治．從四肢流來入口者．不可治．
浸淫瘡．黄連粉主之．

◆趺蹶手指臂腫轉筋陰狐疝蚘蟲病脉證治第十九．
師曰．病趺蹶．其人但能前不能却．刺腨入二寸．此太陽經傷也．
病人常以手指臂腫動．此人身體瞤瞤者．藜蘆甘草湯主之．
●藜蘆甘草湯方．
轉筋之爲病．其人臂脚直．脉上下行微弦．轉筋入腹者．雞屎白散主之．
●雞屎白散方．
雞屎白．
右一味．爲散．取方寸匕．以水六合和．温服．
陰狐疝氣者．偏有小大．時時上下．蜘蛛散主之．
●蜘蛛散方※．
蜘蛛十四枚．熬焦．桂枝半兩．
右二味．爲散．取八分一匕．飮和服．日再服．蜜丸亦可．
問曰．病腹痛有蟲．其脉何以別之．
師曰．腹中痛．其脉當沈若弦．反洪大．故有蚘蟲．
蚘蟲之爲病．令人吐涎．心痛發作有時．毒藥不止．甘草粉蜜湯主之．
●甘草粉蜜湯方．
甘草二兩．粉一兩重．蜜四兩．
右三味．以水三升．先煮甘草取二升．去滓．内紛蜜．攪令和．煎如薄粥．温服一升．差即止．
蚘厥者．當吐蚘．令病者靜而復時煩．此爲藏寒蚘上入膈．故煩．須臾復止．得食而嘔．又煩者．
蚘聞食臭出．其人當自吐蚘．
蚘厥者．烏梅丸主之．
●烏海丸方．
烏梅三百箇．細辛六兩．乾薑十兩．黄連一斤．
當歸四兩．附子六兩．炮．川椒四兩．去汗．桂枝六兩．
人參．黄蘗各六兩．
右十味．異搗篩．合治之．以苦酒漬烏梅一宿．去核．蒸之五升米下．飯熟．擣成泥．和藥令相得．
内臼中．與蜜杵二千下．丸如梧子大．先食飮服十丸．日三服．稍加至二十丸．
禁生冷滑臭等食．

◆婦人姙娠病脉證并治第二十．

師曰．婦人得平脉．陰脉小弱．其人渇不能食．無寒熱．名姙娠．桂枝湯主之．於法六十日．當有
此證．設有醫治逆者．却一月加吐下者則絶之．
婦人宿有癥病．經斷未及三月．而得漏下不止．胎動在臍上者．
爲癥痼害姙娠．六月動者．前三月經水利時胎．下血者．後斷三月衃也．所以血不止者．其癥不去故也．當下其癥．桂枝茯苓丸主之．
●桂枝茯苓丸方．
桂枝．茯苓．牡丹去心．
桃仁去皮尖．熬．芍藥各等分．
右五味．末之．煉蜜和丸如兔屎大．毎日食前服一丸．不知加至三丸．
婦人懷娠六七月．脉弦發熱．其胎愈脹．腹痛惡寒者．少腹如扇．所以然者．子藏開故也．當以附
子湯温其藏．
師曰．婦人有漏下者．有半産後．因續下血都不絶者．有姙娠下血者．假令姙娠腹中痛．爲胞阻．
膠艾湯主之．
●芎歸膠艾湯方．
芎藭．阿膠．甘草各二兩．艾葉．
當歸各三兩．芍藥四兩．乾地黄．
右七味．以水五升．清酒三升．合煮取三升．去滓．内膠令消盡．温服一升．日三服．不差更作．
婦人懷姙．腹中荳痛．當歸芍藥散主之．
●當歸芍藥散方．
當歸三兩．芍藥一斤．茯苓四兩．
白朮四兩．澤瀉半斤．芎藭半斤．一作三兩．
右六味．杵爲散．取方寸匕．酒和．日三服．
姙娠嘔吐不止．乾薑人參半夏丸主之．
●乾薑人參半夏丸方．
乾薑．人參各一兩．半夏二兩．
右三味．末之．以生薑汁糊爲丸．如梧子大．飮服十丸．日三服．
姙娠小便難．飮食如故．歸母苦參丸主之．
●當歸貝母苦參丸方．
當歸．貝母．苦參各四兩．
右三味．末之．煉蜜丸如小豆大．飮服三丸．加至十丸．
姙娠有水氣．身重．小便不利．洒淅惡寒．起即頭眩．葵子茯苓散主之．
●葵子茯苓散方．
葵子一斤．茯苓三兩．
右二味．杵爲散．飮服方寸匕．日三服．小便利則愈．

婦人姙娠．宜常服．當歸散主之．
●當歸散方．
當歸．黄芩．芍藥．
芎藭各一斤．白朮半斤．
右五味．杵爲散．酒飮服方寸匕．日再服．姙娠常服即易産．胎無苦疾．産後百病悉主之．
姙娠養胎．白朮散主之．
●白朮散方．
白朮．芎藭．蜀椒三分．去汗．牡蠣．
右四味．杵爲散．酒服一錢匕．日三服．夜一服．但苦痛．加芍藥．心下毒痛．倍加芎藭．心煩吐痛．不能食飮．加細辛一兩．半夏大者二十枚．服之後．更以醋漿水服之．若嘔以醋漿水服之．復不解者．小麥汁服之．已後渇者．大麥粥服之．病雖愈．服之勿置．
婦人傷胎懷身．腹滿．不得小便．從腰以下．重如有水氣状．懷身七月．太陰當養不養．此心氣實．
當刺瀉勞宮及關元．小便微利則愈．

◆婦人産後病脉證治第二十一．
問曰．新産婦人有三病．一者病痓．二者病鬱冒．三者大便難．何謂也．師曰．新産血虚．多汗出．
喜中風．故令病痓．亡血復汗．寒多．故令鬱冒．亡津液胃燥．故大便難．
産婦鬱冒．其脉微弱．嘔不能食．大便反堅．但頭汗出．所以然者．血虚而厥．厥而必冒．冒家欲
解．必大汗出．以血虚下厥．孤陽上出．故頭汗出．所以産婦喜汗出者．亡陰血虚．陽氣獨盛．故當汗出．陰陽乃復．大便堅．嘔不能食．小柴胡湯主之．
病解能食．七八日更發熱者．此爲胃實．大承氣湯主之．
産後腹中荳痛．當歸生薑羊肉湯主之．并治腹中寒疝．虚勞不足．
當歸生薑羊肉湯方．
産後腹痛．煩滿不得臥．枳實芍藥散主之．
●枳實芍藥散方．
枳實燒令黒．勿大過．芍藥等分．
右二味．杵爲散．服方寸匕．日三服．并主癰膿．以麥粥下之．
師曰．産婦腹痛．法當以枳實芍藥散．假令不愈者．此爲腹中有乾血著臍下．宜下瘀血湯主之．亦
主經水不利．
●下瘀血湯方．

大黄二兩．桃仁二十枚．蟅蟲二十枚．熬．去足．
右三味．末之．煉蜜和爲四丸．以酒一升．煎一丸．取八合．
頓服之．新血下如豚肝．
産後七八日．無太陽證．少腹堅痛．此惡露不盡．不大便．煩躁發熱．切脉微實．再倍發熱．日晡
時煩躁者不食．食則讝語．至夜即愈．宜大承氣湯主之．熱在裏．結在膀胱也．
産後風．續之數十日不解．頭微痛．惡寒．時時有熱．心下悶．乾嘔汗出．雖久陽旦證續在耳．可與陽旦湯．
産後中風．發熱面正赤．喘而頭痛．竹葉湯主之．
●竹葉湯方．
竹葉一把．葛根三兩．防風一兩．桔梗．
桂枝．人參．甘草各一兩．附子一枚．炮．
大棗十五枚．生薑五兩．
右十味．以水一斗．煮取二升半．分温三服．温覆使汗出．
頸項強．用大附子一枚．破之如豆大．煎藥揚去沫．嘔者．加半夏半升洗．
婦人乳．中虚．煩亂嘔逆．安中益氣．竹皮大丸主之．
●竹皮大丸方．
生竹茹二分．石膏二分．桂枝一分．甘草七分．
白薇一分．
右五味．末之．棗肉和丸彈子大．以飮服一丸．日三．夜二服．有熱者．倍白薇．煩喘者．加栢實一分．
産後下利虚極．白頭翁加甘草阿膠湯主之．
●白頭翁加甘草阿膠湯方．
白頭翁二兩．黄連．蘗皮．
秦皮各三兩．甘草二兩．阿膠二兩．
右六味．以水七升．煮取二升半．内膠令消盡．分温三服．
附方．
▲千金．●三物黄芩湯．治婦人在草蓐．自發露得風．四肢苦煩熱．頭痛者．與小柴胡湯．頭不痛．
但煩者．此湯主之．
黄芩一兩．苦參二兩．乾地黄四兩．
右三味．以水八升．煮取二升．温服一升．多吐下蟲．
▲千金．●内補當歸建中湯．治婦人産後．虚羸不足．腹中刺痛不止．吸吸少氣．或苦少腹中急摩痛．引腰背．不能食飮．産後一月．日得服四五劑爲善．令人強壯宜．
當歸四兩．桂枝三兩．芍藥六兩．
生薑三兩．甘草二兩．大棗十二枚．

右六味．以水一斗．煮取三升．分温三服．一日令盡．若大虚．加飴糖六兩．湯成内之．於火上媛令飴消．若去血過多．崩傷内衄不止．加地黄六兩．阿膠二兩．合八味．湯成内阿膠．若無當歸．
以芎藭代之．若無生薑．以乾薑代之．

◆婦人雜病脉證并治第二十二．
婦人中風七八日．續來寒熱．發作有時．經水適斷．此爲熱入血室．其血必結．故使如瘧状．發作
有時．小柴胡湯主之．
婦人傷寒發熱．經水適來．晝日明了．暮則讝語．如見鬼状者．此爲熱入血室．治之無犯胃氣及上
二焦．必自愈．
婦人中風．發熱惡寒．經水適來．得七八日．熱除脉遲．身涼和．胸脇滿．如結胸状．讝語者．此爲熱入血室也．當刺期門．隨其實而取之．
陽明病．下血讝語者．此爲熱入血室．但頭汗出．當刺期門．隨其實而瀉之．濈然汗出者愈．
婦人咽中如有炙臠．半夏厚朴湯主之．
●半夏厚朴湯方．
半夏一升．厚朴三兩．茯苓四兩．
生薑五兩．乾蘇葉二兩．
右五味．以水七升．煮取四升．分温四服．日三．夜一服．
婦人藏躁．喜悲傷欲哭．象如神靈所作．數欠伸．甘麥大棗湯主之．
●甘草小麥大棗湯方．
甘草三兩．小麥一升．大棗十枚．
右三味．以水六升．煮取三升．温分三服．亦補脾氣．
婦人吐涎沫．醫反下之．心下即痞．當先治其吐涎沫．小青龍湯主之．涎沫止．乃治痞．瀉心湯主之．
●小青龍湯方．
●瀉心湯方．
婦人之病．因虚積冷結氣．爲諸經水斷絶．至有歴年．血寒積結．胞門．寒傷經絡．凝堅在上．嘔吐涎唾．久成肺癰．形體損分．在中盤結．繞臍寒疝．或兩脇疼痛．與藏相連．或結熱中．痛在關
元．脉數無瘡．肌若魚鱗．時著男子．非止女身．在下未多．經候不匀．冷陰掣痛．少腹惡寒．或
引腰脊．下根氣街．氣衝急痛．膝脛疼煩．奄忽眩冒．状如厥癲．或有憂慘．悲傷多嗔．此皆帶下．
非有鬼神．久則羸痩．脉虚多寒．

三十六病．千變萬端．審脉陰陽．虚實緊弦．行其鍼藥．治危得安．其雖同病．脉各異源．子當辯記．勿謂不然．
問曰．婦人年五十所．病下利．數十日不止．暮即發熱．少腹裏急．腹滿．手掌煩熱．脣口乾燥．
何也．
師曰．此病屬帶下．何以故．曾經半産．瘀血在少腹不去．何以知之．其證脣口乾燥．故知之．當
以温經湯主之．
●温經湯方．
呉茱萸三兩．當歸．芎藭．芍藥各二兩．
人參．桂枝．阿膠．牡丹去心生薑．甘草各二兩．半夏半升．麥門冬一升．去心．
右十二味．以水一斗．煮取三升．分温三服．
亦主婦人少腹寒．久不受胎．兼取崩中去血．或月水來過多．及至期不來．
帶下．經水不利．少腹滿痛．經一月再見者．土瓜根散主之．
●土瓜根散方．
土瓜根．芍藥．桂枝．蟅蟲各三分．
右四味．杵爲散．酒服方寸匕．日三服．
寸口脉弦而大．弦則爲減．大則爲芤．減則爲寒．芤則爲虚．寒虚相搏．此名曰革．婦人則半産漏下．旋覆花湯主之．
●旋覆花湯方．
族覆花三兩．葱十四莖．新絳少許．
右三味．以水三升．煮取一升．頓服之．
婦人陷經漏下．黒不解．膠薑湯主之．
婦人少腹滿如敦状．小便微難而不渇．生後者．此爲水與血倶結在血室也．大黄甘遂湯主之．
●大黄甘遂湯方．
大黄四兩．甘遂二兩．阿膠二兩．
右三味．以水三升．煮取一升．頓服之．其血當下．
婦人經水不利下．抵當湯主之．
●抵當湯方．
水蛭三十箇．熬．蝱蟲三十枚．熬．去翅足．
桃仁二十箇．去皮尖．大黄三兩．酒浸．
右四味．爲末．以水五升．煮取三升．去滓．温服一升．
婦人經水閉不利．藏堅癖不止．中有乾血．下白物．礬石丸主之．
●礬石丸方．
礬石三分．燒．杏仁一分．
右二味．末之．煉蜜和丸棗核大．内藏中．劇者再内之．

婦人六十二種風．及腹中血氣刺痛．紅藍花酒主之．
●紅藍花酒方．
紅藍花一兩．
右一味．以酒一大升．煎減半．頓服一半．未止再服．
婦人腹中諸疾痛．當歸芍藥散主之．
●當歸芍藥散方．
婦人腹中痛．小建中湯主之．
●小建中湯方．
問曰．婦人病飮食如故．煩熱不得臥．而反倚息者何也．
師曰．此名轉胞．不得溺也．以胞系了戻．故致此病．但利小便則愈．宜腎氣丸主之．
●腎氣丸方．
乾地黄八兩．薯蕷四兩．山茱萸四兩．澤瀉三兩．
茯苓三兩．牡丹皮三兩．桂枝．附子炮．各一兩．
右八味．末之．煉蜜和丸梧子大．酒下十五丸．加至二十五丸．日再服．
●蛇床子散方．温陰中坐藥．
蛇床子仁．
右一味．末之．以白粉少許．和令相得．如棗大．綿裏内之．自然温．
少陰脉滑而數者．陰中即生瘡．陰中蝕瘡爛者．狼牙湯洗之．
●狼牙湯方．
狼牙三兩．右一味．以水四升．煮取半升．以綿纏筯如繭．浸湯瀝陰中．日四遍．
胃氣下泄．陰吹而正喧．此穀氣之實也．膏髮煎導之．
●膏髮煎方．
●小兒疳蟲蝕齒方．雄黄．葶藶．右二味．末之．取臘月猪脂鎔※．以槐枝綿裏頭四五枚．點藥烙
之．

◆雜療方第二十三．
退五藏虚熱．●四時加減柴胡飮子方．
冬三月加柴胡八分．白朮八分．大腹檳榔四枚．并皮子用．陳皮五分．生薑五分．桔梗七分．
春三月加枳實減．白朮共六味．
夏三月加生薑三分．枳實五分．甘草三分．共八味．
秋三月加陳皮三分．共六味．

右各寐咀．分爲三貼．一貼以水三升．煮取二升．分温三服．如人行四五里進一服．如四體雍．添
甘草少許．毎貼分作三小貼．毎小貼．以水一升．煮取七合．温服．再合滓爲一服．重煮．都成四
服．
●長服訶梨勒丸方．
詞梨勒煨．陳皮．厚朴各三兩．右三味．末之．煉蜜丸如梧子大．酒飮服二十丸．加至三十丸．
●三物備急丸方．
大黄一兩．乾薑一兩．巴豆一兩．去皮心熬．外研如脂．
右藥各須精新．先擣大黄乾薑爲末．研巴豆内中．合治一千杵．用爲散．蜜和丸亦佳．密器中貯之．
莫令歇．主心腹諸卒暴百病．若中惡客忤．心腹脹滿．卒痛如錐刺．氣急口噤．停尸卒死者．以煖
水若酒※．服大豆許三四丸．或不下．捧頭起．灌令下咽．須臾當差．如末差．更與三丸．當腹中鳴．即吐下便差．若口噤．亦須折齒灌之．
治傷寒令愈不復．紫石寒食散方．
●紫石寒食散方※．
紫石英．白石英．赤石脂．鍾乳碓錬．括蔞根．防風．桔梗．文蛤．鬼臼各十分．太一餘粮十分．
燒．乾薑．附子炮．去皮．桂枝去皮．各四分．右十三味．杵爲散．酒服方寸匕．
●救卒死方．
薤搗汁．灌鼻中．
又方．雄雞冠割取血．管吹内鼻中．
猪脂如雞子大．苦酒一升．煮沸．灌喉中．
雞肝及血．塗面上．以灰圍四旁．立起．
大豆二七粒．以雞子白并酒和．盡以呑之．
●救卒死而壯熱者方．
礬石半斤．以水一斗半．煮消．以漬脚．令没踝．
●救卒死而目閉者方．
騎牛臨面．搗薤汁灌耳中．吹皂莢末鼻中．立效．
●救卒死而張口反折者方．
灸手足兩爪後．十四壯了．飮以五毒諸膏散．
●救卒死而四肢不收．失便者方．
馬屎一升．水三斗．煮取二斗．以洗之．又取牛洞一升．温酒灌口中．灸心下一寸．臍上三寸．臍
下四寸．各一百壯．差．
●救小兒卒死而吐利．不知是何病方．
狗屎一丸．絞取汁以灌之．無濕者．水煮乾者取汁．

●尸蹶．脉動而無氣．氣閉不通．故靜而死也．治方．
菖蒲屑．内鼻兩孔中吹之．令人以桂屑著舌下．
又方．剔取左角髮方寸．燒末．酒和．灌令入喉．立起．
●救卒死客忤死．還魂湯主之．方．
麻黄三兩．去節．一方四兩．杏仁去皮尖．七十箇．
甘草一兩．炙．千金．用桂心二兩．
右三味．以水八升．煮取三升．去滓．分令咽之．通治諸感忤．
又方．
韮根一把．烏梅二十箇．呉茱萸半升．炒．
右三味．以水一斗．煮之．以病人櫛内中三沸．櫛浮者生．
沈者死．煮取三升．去滓．分飮之．
●救自縊死．旦至暮．雖已冷．必可治．暮至旦．少難也．恐此當言陰氣盛故也．然夏時夜短於晝．
又熱．猶應可治．又云．心下若微温者．一日以上．猶可治之．方．
徐徐抱解．不得截繩．上下安被臥之．一人以脚踏其兩肩．手少挽其髮．常弦弦勿縱之．一人以手按據胸上．數動之．一人摩捊臂脛．屈伸之．若已殭．但漸漸強屈之．并按其腹．如此一炊頃．氣
從口出．呼吸眼開．而猶引按莫置．亦勿苦勞之．須臾可少桂湯及粥清含與之．令濡喉．漸漸能嚥．
及稍止．若向令兩人以管吹其兩耳．罙好．此法最善．無不活也．
●凡中暍死．不可使得冷．得冷便死．療之方．
屈草帶．繞暍人臍．使三兩人溺其中．令温．亦可用熱泥和屈草．亦可扣瓦椀底按．及車缸．以著
暍人．取令溺．須得流去．此謂道路窮卒無湯．當令溺．其中．欲使多人溺．取令温．若湯便可與之．不可泥及車缸．恐此物冷．暍既在夏月．得熱泥土暖車缸．亦可用也．
●救溺死方．
取竈中灰兩石餘．以埋人．從頭至足．水出七孔．即活．
右療自縊溺暍之法．並出自張仲景爲之．其意殊絶．殆非常情所及．本草所能關．實救人之大術矣．
傷寒家數有暍病．非此遇熱之暍．
●治馬墜．及一切筋骨損方．
大黄一兩．切．浸．湯成下．緋帛如手大．燒灰．
亂髮如雞子大．燒灰用．
久用炊單布一尺．燒灰．敗蒲一握．三寸．桃仁四十九箇．去皮尖．熬※．
甘草如中指節．炙剉．
右七味．以童子小便量多少．煎湯成．内酒一大盞．次下大黄．去滓．分温三服．先剉敗蒲席半領．
煎湯浴．衣被覆．復斯須通利數行．痛楚立差．利及浴水赤．勿怪．則瘀血也．

◆禽獸魚蟲禁忌并治第二十四．

凡飮食滋味．以養於生．食之有妨．反能爲害．自非服藥煉液．焉能不飮食乎．
切見時人．不閑調攝．疾疢競起．若不因食而生．苟全其生．須知切忌者矣．
所食之味．有與病相宜．有與身爲害．若得宜則益體．害則成疾．以此致危．例皆難療．
凡煮藥飮汁．以解毒者．雖云救急．不可熱飮．諸毒病得熱更甚．宜冷飮之．
肝病禁辛．心病禁鹹．脾病禁酸．肺病禁苦．腎病禁甘．春不食肝．夏不食心．秋不食肺．冬不食
腎．四季不食脾．辯曰．春不食肝者．爲肝氣王．脾氣敗．若食肝則又補肝．脾氣敗尤甚．不可救．
又肝王之時．不可以死氣入肝．恐傷魂也．
若非王時即虚．以肝補之佳．餘藏準此．
凡肝臟自不可輕噉．自死者彌甚．
凡心皆爲神識所舍．勿食之．使人來生復其報對矣．
凡肉及肝．落地不著塵土者．不可食之．
猪肉落水浮者．不可食．
諸肉及魚．若狗不食．鳥不啄者．不可食．
諸肉不乾．火炙不動．見水自動者．不可食之．
肉中有如朱點者．不可食之．
六畜肉．熱血不斷者．不可食之．
父母及身本命肉．食之令人神魂不安．
食肥肉及熱羮．不得飮冷水．
諸五藏及魚．投地塵土不汚者．不可食之．
穢飯餒肉臭魚．食之皆傷人．
自死肉口閉者．不可食之．
六畜自死皆疫死．則有毒．不可食之．
獸自死北首．及伏地者．食之殺人．
食生肉．飽飮乳．變成白蟲．

疫死牛肉．食之令病洞下．亦致堅積．宜利藥下之．
脯藏米甕中有毒．及經夏食之．發腎病．
●治自死六畜肉中毒方．黄蘗屑搗．服方寸匕．
●治食鬱肉漏脯．中毒方．
燒犬屎．酒服方寸匕．毎服人乳汁．亦良．飮生韮汁三升．亦得．
●治黍米中藏乾脯．食之中毒方．大豆濃煮汁．飮數升．即解．亦治狸肉漏脯等毒．
●治食生肉中毒方．堀地深三尺．取其下土三升．以水五升．煮數沸．澄清汁．飮一升．即愈．
●治六畜鳥獸肝中毒方．水浸豆敱．絞取汁．服數升愈．
馬脚無夜眼者．不可食之．
食酸馬肉．不飮酒則殺人．
馬肉不可熱食．傷人心．
馬鞍下肉．食之殺人．
白馬黒頭者．不可食之．
白馬青蹄者．不可食之．
馬肉寰肉共食飽．醉臥．大忌．
驢馬肉合猪肉食之．成霍亂．
馬肝及毛．不可妄食．中毒害人．
●治馬肝毒．中人未死方．雄鼠屎二七粒．末之．水和服．日再服．
又方．人垢取方寸匕．服之佳．
●治食馬肉．中毒欲死方．
香敱二兩．杏仁三兩．
右二味．蒸一食頃．熟杵之服．日再服．
又方．煮蘆根汁飮之．良．

疫死牛．或目赤．或黄．食之大忌．
牛肉共猪肉食之．必作寸白蟲．
青牛腸不可合犬肉食之．

牛肺從三月至五月．其中有蟲如馬尾．割去勿食．食則損人．
牛羊猪肉．皆不得以楮木桑木蒸炙食之．令人腹内生蟲．
噉蛇牛肉殺人．何以知之．噉蛇者．毛髮向後順者是也．
●治噉蛇牛肉．食之欲死方．飮人乳汁一升．立愈．
又方．以泔洗頭．飮一升．愈．
牛肚細切．以水一斗．煮取一升．煖飮之．大汗出者愈．
●治食牛肉中毒方．甘草煮汁．飮之即解．
羊肉．其有宿熱者．不可食之．

羊肉不可共生魚酪食之．害人．
羊蹄甲中．有珠子白者．名羊懸筋．食之令人癲．
白羊黒頭．食其腦．作腸癰．
羊肝共生椒食之．破人五藏．
猪肉共羊肝和食之．令人心悶．
猪肉以生葫荽同食．爛人臍．
猪脂不可合梅子食之．猪肉和葵食之．少氣．
鹿人不可和蒲白作羮食之．發惡瘡．
麋脂及梅李子．若姙婦食之．令子青盲．男子傷精．
麞肉不可合蝦及生菜梅李果食之．皆病人．

痼疾人．不可食熊肉．令終身不愈．
白犬自死不出舌者．食之害人．
食狗鼠餘．令人發瘻瘡．
●治食犬肉不消．心下堅．或腹脹口乾大渇．心急發熱．妄語如狂．或洞下方．
杏仁一升．合皮．熟研用．
以沸湯三升．和取汁．分三服．利下肉片．大驗．
婦人姙娠．不可食兔肉山羊肉．及鱉雞鴨．令子無聲音．
兔肉不可合白雞肉食之．令人面發黄．
兔肉著乾薑食之．成霍亂．
凡鳥自死．口不閉．翅不合者．不可食之．
諸禽肉肝青者．食之殺人．
雞有六翮四距者．不可食之．
烏雞白首者．不可食之．
雞不可共葫蒜食之．滯氣．
山雞不可合鳥獸肉食之．
雉肉久食之．令人痩．
鴨卵不可合鱉肉食之．
婦人姙娠．食雀肉．令子淫亂無恥．
雀肉不可合李子食之．
燕肉勿食．入水爲蛟龍所噉．
●鳥獸有中毒箭死者．其肉有毒．解之方．
大豆煮汁．及鹽汁．服之解．
魚頭正白．如連珠．至脊上．食之殺人．

魚頭中無腮者．不可食之．殺人．
魚無腸膽者．不可食之．三年陰不起．女子絶生．
魚頭似有角者．不可食之．
魚目合者．不可食之．
六甲日．勿食鱗甲之物．
魚不可合雞肉食之．
魚不得合鸕鷀肉食之．
鯉魚鮓不可合小豆蕾食之．其子不可合猪肝食之．害人．
鯉魚不可合犬肉食之．
鯽魚不可合猴雉肉食之．一云．不可合猪肝食．
鯷魚合鹿肉生食．令人筋甲縮．
青魚鮓．不可合生葫荽．及生葵并麥中食之．
鰌鱔不可合白犬血食之．
龜肉不可合酒果子食之．
鱉目凹陷者．及厭下有王字形者．不可食之．
其肉不得合雞鴨子食之．
龜鱉肉不可合莧菜食之．
鰕無須．及腹下通黒．煮之反白者．不可食之．
食膾．飮乳酪．令人腹中生蟲爲瘕．
●鱠食之．在心胸間不化．吐復不出．遠下除之．久成癥病．治之方．
橘皮一兩．大黄二兩．朴消二兩．
右三味．以水一大升．煮至小升．頓服即消．

●食鱠多不消．結爲癥病．治之方．
馬鞭草右一味．搗汁飮之．或以薑葉汁．飮之一升．亦消．又可服吐藥吐之．
●食魚後食毒．兩種煩亂．治之方．
橘皮．
濃煎汁．服之即解．
●食鯸鮧魚．中毒方．
蘆根．
煮汁服之．即解．
蟹目相向．足班目赤者．不可食之．
●食蟹中毒．治之方．
紫蘇．
煮汁．飮之三升．紫蘇子搗汁．飮之．亦良．
又方．
冬瓜汁．飮二升．食冬瓜亦可．
凡蟹未遇霜多毒．其熟者．乃可食之．
蜘蛛落食中有毒．勿食之．
凡蜂蠅蟲蟻等．多集食上．食之致瘻．

◆果實菜穀禁忌并治第二十五．
果子生食．生瘡．
果子落地經宿．蟲蟻食之者．人大忌食之．
生米停留多日．有損處．食之傷人．
桃子多食．令人熱．仍不得入水浴．令人病淋瀝寒熱病．
杏酪不熟．傷人．
梅多食．壞人齒．

李不可多食．令人臚脹．
林檎不可多食．令人百脉弱．
橘柚多食．令人口爽．不知五味．
梨不可多食．令人寒中．金瘡産婦．亦不宜食．
櫻桃杏多食．傷筋骨．
安石榴不可多食．損人肺．
胡桃不可多食．令人動痰飮．
生棗多食．令人熱渇氣脹寒熱．羸痩者．彌不可食．傷人．
●食諸果中毒．治之方．
猪骨燒過．
右一味．末之．水服方寸匕．亦治馬肝漏脯等毒．
木耳赤色．及仰生者．勿食．菌仰卷．及赤色者．不可食．
●食諸菌中毒．悶亂欲死．治之方．
人糞汁．飮一升．土漿．飮一二升．
大豆濃煮汁飮之．服諸吐利藥．並解．
食楓樹菌※．而笑不止※．治之以前方．
誤食野芋．煩毒欲死．治之方．以前方．
●蜀椒閉口者有毒．誤食之．莓人咽喉．氣病欲絶．或吐下白沫．身體痺冷．急治之方．
肉桂煎汁飮之．多飮冷水一二升．
或食蒜．或飮地漿．或濃煮敱汁飮之．並解．
正月勿食生葱．令人面生游風．
二月勿食蓼．傷人腎．
三月勿食小蒜．傷人志性．
四月八月．勿食胡荽．傷人神．

五月勿食韮．令人乏氣力．五月五日．勿食一切生菜．發百病．
六月七月．勿食茱萸．傷神氣．
八月九月．勿食薑．傷人神．
十月．勿食椒．損人心．傷心脉．
十一月十二月．勿食薤．令人多涕唾．
四季勿食生葵．令人飮食不化．發百病．非但食中．藥中皆不可用．深宜愼之．時病差未健．食生
菜．手足必腫．
夜食生菜．不利人．
十月．勿食被霜生菜．令人面無光．目澀心痛腰疼．或發心瘧．瘧發時．手足十指爪皆青．困委．
葱韮初生芽者．食之傷人心氣．
飮白酒．食生韮．令人病増．
生葱不可共蜜食之．殺人．獨顆蒜彌忌．
棗合生葱食之．令人病．
生葱和雄雞雉白犬肉食之．令人七竅經年流血．
食糖蜜後．四日内食生葱蒜．令人心痛．
夜食諸薑蒜葱等．傷人心．
蕪菁根多食．令人氣脹．
薤不可共牛肉作羮食之．成瘕病．韮亦然．
蓴多食※．動痔疾．
野苣不可同蜜食之．作内痔．
白苣不可共酪同食．作蟄蟲．

黄瓜食之．發熱病．
葵心不可食．傷人．葉尤冷．黄背赤莖者．勿食之．
胡荽久食之．令人多忘．
病人不可食胡荽及黄花茱．
芋不可多食．動病．
姙婦食薑．令子餘指．
蓼多食．發心痛．
蓼和生魚食之．令人奪氣．陰核疼痛※．
芥菜不可共兔肉食之．成惡邪病．
小蒜多食．傷人心力．
●食躁或躁方※．
敱．
膿煮汁飮之．
●鉤吻與芹菜相似．誤食之殺人．解之方．
薺苨八兩．
右一味．水六升．煮取二升．分温二服．
●菜中有水莨菪．葉圓而光．有毒．誤食之．令人狂亂．状如中風．
或吐血．治之方．
甘草．
煮汁服之即解．
●春秋二時．龍帶精入芹菜中．人偶食之爲病．發時手青．腹滿痛不可忍．名蛟龍病．治之方．
硬糖二三升．
右一味．日兩度服之．吐出如蜥蜴三五枚．差．
●食苦瓠中毒．治之方．
黍穰．
煮汁．數服之解．
扁豆寒熱者不可食之．

久食小豆．令人枯燥．
食大豆屑．忌噉猪肉．
大麥久食．令人作愛．
白黍米不可同飴蜜食．亦不可合葵食之．
荍麥麪多食之．令人髮落．
鹽多食．傷人肺．
食冷物．冰人齒．
食熱物．勿飮冷水．
飮酒食生蒼耳．令人心痛．
夏月大醉汗流．不得冷水洗著身．及使扇．即成病．
飮酒．大忌炙腹背．令人腸結．
醉後勿飽食．發寒熱．
飮酒食猪肉．臥秫稻穰中則發黄．
食飴多飮酒．大忌．
凡水及酒．照見人影動者．不可飮之．
醋合酪食之．令人血瘕．
食白米粥．勿食生蒼耳．成走疰．
食甜粥已．食鹽即吐．
犀角筋攪飮食沫出．及澆地墳起者．食之殺人．
●飮食中毒煩滿．治之方．
苦參三兩．苦酒一升半．
右二味．煮三沸．三上三下．服之吐食出．則差．或以水煮亦得．

又方．犀角湯亦佳．
●貪食．食多不消．心腹堅滿痛．治之方．
鹽一升．水三升．
右二味．煮令鹽消．分三服．當吐出食．便差．
礬石生入腹破人心肝亦禁水．
商陸以水服殺人．
葶藶子．傅頭瘡．藥成入腦殺人．
水銀入人耳．及六畜等．皆死．以金銀著耳邊．水銀則吐．
苦練無子者．殺人．
凡諸毒多是假毒以投．無知時※．宜煮甘草薺苨汁飮之．通除諸毒藥．